Imuniti kelompok perlu dicapai sebagai persiapan hadapi varian baharu Covid-19
Oleh MOHD. HUSNI MOHD. NOOR

3 Mei 2021, 9:17 pm
PUTRAJAYA – Malaysia perlu mencapai imuniti kelompok lebih awal berbanding yang disasarkan bagi mengelak ancaman beberapa varian baharu Covid-19 ke negara ini akhir-akhir ini.
Menteri Kesihatan Datuk Seri Dr. Adham Baba berkata, pihaknya mendapati berlaku peningkatan kes pesakit kritikal kategori empat dan lima di hospital ketika ini berbanding akhir tahun lalu berpunca daripada lewat mendapatkan rawatan di hospital.
“Kami juga mendapati, perkara itu berlaku berkemungkinan disebabkan varian baharu yang lebih agresif ketika ini yang mana ia turut membawa kesan komplikasi kesihatan yang lebih serius.
“Kita sedang mengkaji perkara ini. Pemerhatian klinikal juga mendapati terdapat perubahan profil pesakit berusia kurang 60 tahun yang kini menunjukkan gejala lebih serius berbanding sebelum ini.
“Mereka juga kurang menunjukkan reaksi terhadap rawatan yang diberikan berbanding awal pandemik tahun lalu,” katanya pada sidang akhbar perkembangan Program Imunisasi Covid-19 Kebangsaan (PICK) di sini, hari ini.
Katanya, bagi menangani masalah ini, kementeriannya bersama Kementerian Sains, Teknologi dan Inovasi (MOSTI) dan Jawatankuasa Khas Jaminan Bekalan Vaksin (JKJAV) perlu memastikan negara mencapai imuniti kelompok lebih awal.

Adham berkata, beliau juga menyeru orang ramai supaya menjalani saringan Covid-19 seawal mungkin apabila bergejala ataupun mempunyai konteks rapat dengan pesakit Covid-19 supaya rawatan awal dapat diberikan.
Menurutnya, berdasarkan data dikeluarkan Pasukan Data Pusat Kesiapsiagaan dan Tindak Cepat Krisis Kebangsaan (CPRC), peratusan pesakit Covid-19 bagi kategori empat dan lima meningkat secara ketara sejak Januari hingga April lalu.
“Peratusan pesakit kategori empat dan lima ada Januari adalah 6.7 peratus sebelum ia meningkat kepada 25.2 peratus pada April lalu.
“Analisa itu menunjukkan peningkatan ketara berbanding kes pesakit kategori empat dan lima yang direkodkan pada akhir tahun lalu iaitu sekitar 5.6 peratus sahaja,” katanya. -K! ONLINE


Dua duda rakan serumah dicekup edar dadah
Oleh DIYANATUL ATIQAH ZAKARYA

3 Mei 2021, 11:27 pm
JASIN – Dua orang duda yang bekerja sebagai buruh dicekup polis selepas dipercayai turut menjadi tokan dadah dalam serbuan di sebuah rumah di Felcra Bukit Sedanan, Selandar di sini, semalam.
Kedua-dua suspek berusia 44 dan 46 tahun itu antara 47 individu yang berjaya diberkas dalam serbuan Op Tapis oleh pasukan Jabatan Siasatan Jenayah Narkotik (JSJN) Ibu Pejabat Polis Kontinjen Melaka dan Ibu Pejabat Polis Daerah Jasin.
Ketua JSJN negeri, Superintendan Zulkiflee Rashid berkata, bertindak atas maklumat awam, serbuan telah dilakukan pada pukul 1.30 pagi di rumah tersebut yang didiami kedua-dua suspek berkenaan.
Katanya, hasil pemeriksaan di bilik belakang menjumpai satu beg kain yang mengandungi tiga peket plastik lutsinar berisi ketulan disyaki dadah heroin bernilai RM600 dan satu peket disyaki dadah syabu RM300.
“Hasil soal siasat kedua-dua suspek yang juga merupakan duda mengakui menjalankan aktiviti pengedaran dadah heroin dan syabu di kawasan Selandar.
“Ujian saringan awal air kencing suspek turut dapati positif dadah MOP,” katanya ketika dihubungi di sini hari ini.

Tambahnya, semakan lanjut suspek berusia 44 tahun itu juga mempunyai tiga rekod lampau berkaitan dadah, manakala rakannya empat rekod atas kesalahan sama.
“Polis turut merampas sebuah motosikal jenis Yamaha 15ZR bernilai RM10,000 yang dipercayai digunakan suspek bagi aktiviti pengedaran dadah tersebut,” katanya.
Mengulas lanjut mengenai tangkapan yang lain, Zulkiflee berkata, seramai 41 suspek yang ditahan merupakan lelaki manakala empat lagi adalah wanita dalam lingkungan usia 19 tahun sehingga 41 tahun ke atas.
“Kesemua mereka merupakan warga tempatan yang berjaya dicekup dalam 50 serbuan berasingan. Lapan tangkapan dibuat membabitkan kesalahan bekalan, 13 memiliki, 24 kesalahan ujian air kencing dan dua wanted.
“Kita telah merampas keseluruhan 33.68 gram heroin, syabu (12.20 gram) dan cecair ketum 32.7 liter. Kesemua rampasan ini bernilai RM2,750,” katanya.
Katanya, kedua-dua duda tersebut disiasat mengikut Seksyen 39B Akta Dadah Berbahaya (ADB) 1952, manakala yang lain ditahan bagi membantu siasatan di bawah Seksyen 12(3)/30(3)/15(1)(a) akta sama. – K! ONLINE


Tak sempat merasa duit seludup dadah
Oleh MOHAMAD FAIZAL HASHIM

3 Mei 2021, 9:32 pm
JOHOR BAHRU – Maritim Malaysia (APMM) Johor merampas bungkusan dadah disyaki jenis syabu bernilai RM55,000 selepas menahan dua lelaki tempatan yang menaiki bot kayu di sekitar perairan Tanjung Piai semalam.
Pengarah APMM Negeri Johor, Laksamana Pertama Maritim Nurul Hizam Zakaria berkata, dua lelaki berusia 32 dan 35 tahun itu ditahan dalam operasi yang dibuat sekitar 8.20 malam.
Katanya, bot ronda APMM menjalankan pemeriksaan ke atas sebuah bot kayu yang dalam keadaan mencurigakan di kedudukan kira-kira 0.5 batu nautika selatan Tanjung Piai.
“Penggeledahan ke atas bot yang dikendalikan dua lelaki tempatan itu telah membawa kepada penemuan satu bungkusan putih dadah disyaki jenis syabu seberat satu kilogram disembunyikan dalam bot kayu tersebut.
“Siasatan awal mendapati bekalan dadah itu dipercayai cuba diseludup keluar ke Indonesia. Kedua-dua individu yang ditahan itu diserahkan kepada pegawai penyiasat Maritim Negeri Johor untuk siasatan lanjut,” katanya dalam kenyataan hari ini.
Bungkusan dadah dan bot kayu yang digunakan suspek berkenaan turut dirampas dan dibawa ke Jeti Maritim Sungai Pulai, dekat sini.

Katanya, kedua-dua lelaki itu ditahan reman selama tujuh hari bermula hari ini bagi membantu siasatan.
“Meskipun bertugas lebih masa dalam bulan Ramadan, APMM sentiasa serius dalam melaksanakan tugasan bagi menjaga perairan negara daripada sebarang salah laku dan aktiviti jenayah.
“Sekiranya terdapat sebarang aduan mengenai jenayah maritim di perairan Johor, sila hubungi Pusat Operasi Maritim Negeri Johor di talian hotline 07-219 9404 yang beroperasi secara 24 jam atau talian kecemasan MERS 999,” katanya.
Kes disiasat dibawah Seksyen 39(b) Akta Dadah Berbahaya 1952.-K! ONLINE


Wanita OKU hilang ditemui lemas di Kuala Sepetang
Oleh WAT KAMAL ABAS

3 Mei 2021, 11:36 pm
TAIPING – Seorang wanita yang dilaporkan hilang dipercayai terjun ke dalam sungai di belakang rumahnya di Kampung Tepi Sungai, Kuala Sepetang di sini ditemui lemas pada malam ini.
Jurucakap Jabatan Bomba dan Penyelamat Malaysia (JBPM) Perak berkata, pihaknya menerima panggilan berhubung kejadian itu pada pukul 6.58 petang.
“Sepasukan anggota dari Balai Bomba dan Penyelamat (BBP) Taiping segera ke lokasi kejadian.
“Operasi mencari mangsa dilakukan dengan menggunakan kaedah pencarian di permukaan (surface searching) sejauh 50 meter dari lokasi dilaporkan hilang,” katanya dalam satu kenyataan hari ini.
Jelas jurucakap itu, pada pukul 9 malam, mangsa berusia 34 tahun yang juga orang kelainan upaya (OKU) ditemui dalam keadaan tidak sedarkan diri tidak jauh dari lokasi dia terjatuh.
Mangsa telah disahkan meninggal dunia di tempat kejadian dan mayatnya telah diserahkan kepada pihak polis untuk tindakan lanjut. Operasi ditamatkan pada pukul 9.15 malam. – K! ONLINE


Remaja perempuan ada masalah psikiatrik cuba terjun bangunan
Oleh NOR SHAFAWATI YUP

3 Mei 2021, 11:21 pm
PORT DICKSON – Seorang remaja perempuan yang dipercayai mempunyai masalah psikiatrik cuba terjun dari tingkat atas Regina Mall Port Dickson di sini petang semalam.
Ketua Polis Daerah Port Dickson, Superintendan Aidi Sham Mohamed berkata, pihak polis telah menerima maklumat daripada orang awam berhubung kejadian itu pada pukul 7.15 petang.
Aidi Sham berkata, sejurus menerima maklumat tersebut, pihak polis telah menyalurkan maklumat kepada Jabatan Bomba dan Penyelamat Malaysia (JPBM) Port Dickson untuk tindakan lanjut.
“Mangsa yang berusia 16 tahun telah berdiri di bucu tembok tingkat atas parkir terbuka Regina Mall dan telah beberapa kali bertindak agresif cuba terjun, namun berjaya dipujuk dan ditangkap oleh pasukan penyelamat bomba yang berada di tempat kejadian.
“Mangsa seterusnya dibawa oleh pasukan Angkatan Pertahanan Awam Malaysia (APM) ke Hospital Port Dickson (HPD) untuk rawatan lanjut,” katanya dalam kenyataan di sini hari ini.
Jelas beliau, dalam cubaan terjun itu mangsa tidak mengalami sebarang kecederaan.

“Mangsa kini masih ditahan di wad di HPD kerana mangsa masih bertindak agresif dan petugas hospital terpaksa menggunakan ubat penenang untuk menenangkan keadaan mangsa.
“Sebelum ini, mangsa pernah mendapatkan rawatan mental atau psikiatrik di Hospital Tuanku Ja’afar Seremban sebanyak dua kali pada tahun 2020, mangsa juga pernah mengalami masalah kemurungan dan sentiasa bersendirian di rumah,” katanya.
Tambah Aidi Sham, ibu mangsa memberitahu sebelum kejadian remaja itu telah meminta untuk dihantar ke sebuah pasar raya di Port Dickson untuk bertemu dengan rakan sekolah.
“Pada pukul 6.30 petang hari kejadian, ibu mangsa telah menghantar mangsa ke pasar raya tersebut dan meninggalkan mangsa di sana,” katanya. –  K! ONLINE


Polis siasat majlis tahnik anak penyanyi terkenal
3 Mei 2021, 11:39 pm
PETALING JAYA – Polis membuka kertas siasatan berhubung majlis tahnik yang dianjurkan seorang penyanyi tersohor tanah air yang didakwa tidak mematuhi prosedur operasi standard (SOP).
Ketua Polis Daerah Ampang, Asisten Komisioner Mohamad Farouk Eshak berkata, siasatan dijalankan selepas polis menerima satu laporan berkenaan majlis itu pada hari ini.
Menurutnya, pihaknya menerima maklumat berkenaan majlis itu melalui laporan yang disiarkan sebuah portal berita berhubung rasa tidak puas hati netizen berkaitan majlis tahnik yang dianjurkan selebriti itu di kediamannya di Bukit Antarabangsa, Ampang.
“Terdapat juga beberapa keping gambar di dalam laporan berita terbabit menunjukkan kehadiran beberapa orang kenamaan (VVIP) dan penceramah agama terkenal di majlis itu.
“Laporan itu juga mendakwa VVIP dan penceramah jemputan hadir ke majlis tersebut tanpa kelulusan daripada pihak polis untuk merentas negeri atas alasan mereka tinggal di luar Selangor,” ujarnya dalam kenyataan hari ini.
Jelasnya, laporan berkenaan juga mendakwa majlis itu dijalankan tanpa mematuhi SOP yang ditetapkan.

“Ekoran itu, kita sudah menjalankan siasatan mengikut Peraturan 19 Peraturan-Peraturan Pencegahan dan Pengawalan Penyakit Berjangkit 2021.
“Penganjur majlis juga sudah dikenal pasti dan akan dipanggil untuk memberi keterangan,” ujarnya.
Beliau turut menasihati orang ramai agar sentiasa sensitif dan mengutamakan SOP dalam sebarang aktiviti yang dijalankan. – K! ONLINE


Hospital Medan akan dibina di Sarawak, Kelantan
Oleh MOHD. HUSNI MOHD. NOOR

3 Mei 2021, 8:45 pm
PUTRAJAYA – Hospital Medan Angkatan Tentera Malaysia (ATM) akan dibina di Sarawak dan Kelantan bagi menampung keperluan pesakit Covid-19 susulan peningkatan kes positif di negeri berkenaan.
Perkara itu dijelaskan Menteri Kesihatan, Datuk Seri Dr. Adham Baba pada sidang akhbar mengenai perkembangan Program Imunisasi Covid-19 Kebangsaan (PICK), hari ini.
Adham berkata, pihaknya mendapati wujud keperluan bagi pembinan hospital itu berdasarkan situasi semasa kes Covid-19 di dua negeri tersebut.
Menurutnya, pihaknya kini sedang berbincang dengan Kementerian Pertahanan bagi mewujudkan hospital berkenaan.
“Hospital medan ini kelak akan menempatkan pesakit Covid-19 supaya bebanan di hospital yang terjejas dapat dikurangkan selain tumpuan dapat diberikan kepada pesakit yang kritikal,” katanya.
Sebelum ini, sebuah Hospital Medan telah dibuka di Tawau, Sabah pada 20 Oktober tahun lalu susulan peningkatan kes Covid-19 di negeri itu sebelum ditamatkan operasi pada 6 Januari lalu.

Hospital yang menawarkan perkhidmatan perawatan dan perubatan itu berjaya merawat lebih 1,366 pesakit sepanjang beroperasi.
Sementara itu, Adham berkata, pihaknya sudah menggerakkan 8,000 petugas kesihatan daripada pelbagai jabatan di seluruh negara sejak 11 Januari lalu bagi menampung keperluan menangani wabak Covid-19 di negara ini.
Malah, katanya, pada ketika ini, 800 petugas kesihatan sudah digerakkan ke Sarawak bagi meringankan beban tugas petugas kesihatan di negeri itu.
“Selain itu, kami juga sudah melaksanakan pergerakan dalaman petugas kesihatan daripada jabatan pergigian bagi menampung keperluan di Kelantan.
“Kami turut menggerakkan pelatih Institut Latihan Kementerian Kesihatan Malaysia (ILKKM) bagi keperluan tugas di wad-wad kritikal di beberapa hospital di Kelantan,” katanya.
Pada masa sama, Adham berkata, kementeriannya kini sedang menguruskan tambahan seramai 11,000 petugas kesihatan untuk ditempatkan di seluruh negara.-K!ONLINE


15 kedai di Pantai Morib musnah terbakar
Oleh MOHD YUNUS YAKKUB

3 Mei 2021, 9:01 pm
KUALA LANGAT – Sebanyak 15 buah kedai musnah dalam kebakaran dipercayai akibat litar pintas dalam kejadian di Pantai Morib, Banting di sini petang tadi.
Ketua Polis Daerah Kuala Langat, Superintendan Azizan Tukiman berkata, pihaknya menerima panggilan kecemasan pukul 2.14 petang dengan dua buah kenderaan peronda polis ke lokasi kejadian bagi mengawal keadaan.
Katanya, ketika kejadian hanya dua buah kedai sahaja beroperasi di lokasi kejadian.
“Seramai 16 anggota termasuk pegawai dari Balai Bomba dan Penyelamat (BBP) Banting dan Telok Panglima Garang terlibat dalam operasi pemadaman selama dua jam itu.
“Keseluruhan kerosakan melibatkan 60 peratus deretan kedai meliputi bumbung, barangan elektrik seperti peti ais, mesin air tebu dan peralatan dapur,” katanya dalam satu kenyataan di sini hari ini.
Jelas beliau, bagaimanapun kebakaran itu tidak melibatkan sebarang kemalangan jiwa.

“Punca kebakaran masih dalam siasatan dan tidak menolak kemungkinan berpunca dari litar pintas,” katanya. – K!ONLINE


RM775,800 sumbangan raya untuk anak yatim Selangor
Oleh ABDUL RAZAK IDRIS

3 Mei 2021, 8:50 pm
SHAH ALAM – Yayasan Islam Darul Ehsan (YIDE) telah mengkreditkan sumbangan hari raya sebanyak RM775,800 kepada 7,758 anak yatim di seluruh negeri.
Pengurus Besar YIDE, Nur Mohd Razali Abdullah berkata, setiap daripada anak yatim akan menerima sumbangan RM100 seorang hasil sumbangan orang ramai, syarikat korporat serta anak syarikat kerajaan negeri selain sumbangan tetap daripada akaun Tabung Amanah Anak Yatim, Majlis Agama Islam Selangor.
Katanya, sumbangan dilakukan menerusi kaedah pindahan dalam talian ke setiap akaun bank anak yatim dengan program tahunan majlis penyerahan bersama Raja Muda Selangor, Tengku Amir Shah Ibni Sultan Sharafuddin Idris Shah pada Ramadan tahun ini telah dibatalkan.
“Ini mengambil kira faktor keselamatan susulan penularan wabak Covid-19 yang masih belum dapat dibendung sepenuhnya, selain bagi mengelak rakyat daripada risiko terkena jangkitan.
“Selain itu, bagi kes-kes terpencil antaranya penjaga dan anak yatim tiada akaun bank pula, pegawai YIDE turun padang untuk menyerahkan sendiri melalui serahan tangan bagi memastikan mereka ini turut merasai sumbangan yang diberikan.” katanya dalam kenyataan hari ini.
Beliau menjelaskan secara pecahan agihan itu masing-masing melibatkan seramai 1,508 orang di Klang, Petaling (1,155), Sabak Bernam (392), Kuala Selangor (841), Hulu Langat (1,392), Sepang (343), Gombak (1,057), Hulu Selangor (527) dan Kuala Langat (543).

Ujarnya, orang ramai yang ingin menyumbang boleh ke akaun korporat YIDE, Bank Islam 1223 4010 0073 30 dan menghubungi talian utama YIDE untuk mendapatkan resit pelepasan cukai di talian 017-756 9476 atau 017-756 9478.
“Setiap sumbangan yang diberikan akan dikecualikan cukai pendapatan dan potongan di bawah Subseksyen 44 (6) Akta Cukai Pendapatan 1967, Nombor Rujukan LHDN 01/35/42/51/179-6.7622, bertarikh 15 November 2019 melalui resit rasmi YIDE,” katanya. -K!ONLINE


Agihan sukarela vaksin AstraZeneca akan diperluas ke seluruh negara – Khairy
Oleh MOHD. HUSNI MOHD. NOOR

3 Mei 2021, 9:06 pm
PUTRAJAYA – Program agihan vaksin jenis AstraZeneca secara sukarela akan diperluaskan ke seluruh negara kelak susulan sambutan luar biasa diterima terhadap pendaftaran temujanji vaksin itu semalam.
Perkara itu dimaklumkan Menteri Penyelaras Program Imunisasi Covid-19 Kebangsaan (PICK) Khairy Jamaluddin pada sidang akhbar perkembangan PICK, di sini hari ini.
Khairy yang juga Menteri Sains, Teknologi dan Inovasi berkata, Jawatankuasa Jaminan Akses Vaksin (JKJAV) merancang untuk memperluaskan program sukarela bagi vaksin itu ke negeri-negeri lain apabila lebih banyak dos tiba dalam beberapa bulan akan datang.
Beliau berkata, negara akan menerima penghantaran kedua membabitkan 1.1 juta dos vaksin AstraZeneca pada bulan ini di bawah fasiliti COVAC selain 600,000 dos pada Jun, 410,000 dos (Julai) dan 1.2 juta dos lagi pada pertengahan Ogos dan September depan.
“Kami juga memutuskan untuk terus mengekalkan konsep agihan AstraZeneca secara sukarela pada masa depan.
“Selain itu, kami juga akan memperluaskan sistem tempahan pendaftaran di klinik-klinik komuniti bagi memudahkan mereka yang tiada akses kepada kemudahan Internet,” katanya.

Katanya, penawaran secara sukarela bagi vaksin jenis itu dibuat selepas pihaknya mendapati sehingga 8,000 individu yang mendaftar untuk mendapatkan vaksin melalui PICK, membatalkan pendaftaran masing-masing selepas mengetahui AstraZeneca antara vaksin ditawarkan.
Khairy berkata, ada juga yang tidak hadir ke pusat pemberian vaksin (PPV) untuk menerima suntikan masing-masing.
“Selepas kerajaan mengumumkan pemberian AstraZeneca dibuat secara sukarela, sehingga 80 peratus daripada mereka yang membatalkan pendaftaran kembali mendaftar melalui PICK.
“JKJAV akan menilai semua pembatalan itu dengan mendalam dan laporannya akan diumumkan kelak,” katanya.
Sementara itu, Khairy berkata, beliau meminta Kerajaan Negeri Sarawak supaya mempertimbangkan semula penggunaan vaksin jenis AstraZeneca susulan sambutan luar biasa terhadap vaksin semalam.
Menurutnya, pihaknya bersedia untuk menawarkan semula sekiranya Sarawak mahu menggunapakai vaksin itu.
“Saya berharap kerajaan negeri (Sarawak) dapat mempertimbangkan semula vaksin ini.
“Semalam, kita melihat keyakinan terhadap AstraZeneca sangat baik sekali kerana 260,000 slot bagi suntikan dos pertama habis ditempah tidak sampai tiga jam.
“Saya terbuka untuk tawarkan semula vaksin itu kepada mereka (Sarawak) sekiranya mereka buat keputusan untuk terima AstraZeneca selepas keyakinan ditunjukkan semalam,” katanya.
Sebelum ini, Menteri Kerajaan Tempatan dan Perumahan Datuk Seri Dr Sim Kui Hian memaklumkan vaksin AstraZeneca tidak akan digunakan di Sarawak.-K!ONLINE


Beratur panjang bawah cuaca panas untuk ujian Covid-19
Oleh KHAIRULMIZAN YAHYA

3 Mei 2021, 8:57 pm
KUANTAN – Ratusan ibu bapa dan murid mengerumuni Klinik Kesihatan Beserah di sini hari ini bagi menjalani ujian calitan Covid-19 berikutan lonjakan kes Covid-19 di beberapa sekolah di bandar ini.
Tinjauan Kosmo! mendapati proses terbabit kelihatan tidak teratur apabila ibu bapa tepaksa menunggu dalam barisan panjang di bawah cuaca panas terik dan tiada penjarakan sosial.
Rata-rata ibu bapa yang hadir menemani anak masing-masing terpaksa berpayung untuk mengelak cuaca panas selain ada yang berteduh di bawah pokok dan kaki lima.
Selain itu, tinjauan turut mendapati tiada anggota Jabatan Sukarelawan Malaysia (Rela) ditempatkan sepanjang proses itu berlangsung sehingga kesesakan di pintu utama klinik disebabkan kereta yang diletakkan di situ.
Difahamkan, kira-kira 500 murid daripada lima sekolah di bandar ini dijadualkan menjalani ujian calitan Covid-19 hari ini.
Seorang bapa, Norazlan Alias, 50, berkata, dia tiba di klinik terbabit kira-kira pukul 9.30 pagi dan selesai menjalani semua prosedur bekenaan kira-kira pukul 1.40 petang.

“Ibu bapa dan anak-anak diminta melengkapkan dokumentasi sebelum pergi ke khemah yang disediakan untuk menjalani ujian calitan namun proses terbabit dilihat kurang teratur ditambah pula cuaca panas terik.
“Pada pandangan saya lebih baik proses ini diadakan di dewan tertutup seperti yang dibuat baru-baru ini membabitkan kakitangan Alam Flora dan MBK (Majlis Bandaraya Kuantan) yang diadakan di Wisma Belia Indera Mahkota,” katanya. – K! ONLINE


Auta 66 lelaki ponteng puasa
Oleh MOHAMAD FAIZAL HASHIM

3 Mei 2021, 9:01 pm
JOHOR BAHRU – Tanpa ada segan silu, 66 individu dikesan menikmati makanan dan minuman di tempat terbuka meskipun tahu berbuatan mereka mencemarkan kesucian bulan Ramadan.
Sakit perut, tidak larat serta faktor kesihatan antara alasan remeh yang diberikan mereka ketika dicekup penguatkuasa Jabatan Agama Islam Negeri Johor (JAINJ).
Ketua Penolong Pengarah bahagian penguatkuasaan JAINJ, Dzulkafli Mohamad berkata, kesemua individu berusia 20 hingga 50 tahun itu dikenakan tindakan saman sejak awal Ramadan hingga hari ini.
“Mereka dikesan melakukan perbuatan tidak menghormati bulan Ramadan apabila makan dan minum secara terbuka di tempat awam di restoran dan warung.
“Setakat hari ini, sebanyak 66 saman dikeluarkan di bawah Seksyen 15 Enakmen Kesalahan Jenayah Syariah 1997 kerana tidak menghormati Ramadan di seluruh negeri ini,”katanya kepada pemberita di sini hari ini.
Dzulkafli berkata, mereka yang disaman boleh didenda tidak melebihi RM1,000 atau penjara tidak melebihi enam bulan atau kedua-duanya bagi kesalahan pertama.

Jelasnya, bagi kesalahan kedua atau berikutnya boleh didenda tidak melebihi RM2,000 atau dipenjarakan selama tempoh tidak melebihi satu tahun atau kedua-duanya.
Ujarnya, individu yang dikenakan tindakan saman ini perlu hadir untuk memberi keterangan di pejabat JAINJ sebelum mengambil sebarang tindakan susulan.
“Setakat ini, masih belum ada individu yang didakwa di Mahkamah lagi. Penguatkuasaan ini akan diteruskan hingga penghujung bulan Ramadan.
“Sekali pun tidak boleh berpuasa makan di tempat yang tersembunyi. Jangan makan dikhalayak ramai,” katanya.-K! ONLINE


Andi Bernadee selamat jalani pembedahan
Oleh HANISAH SELAMAT

3 Mei 2021, 8:43 pm
PETALING JAYA – Selepas sebulan menahan kesakitan, Andi Bernadee, 29, bakal menjalani pembedahan membuang batu karang di sebuah pusat perubatan, jam 1 tengah hari tadi.
Pengurusnya, Nasir Deraman berkata penyanyi dan pelakon itu dikejarkan ke hospital apabila mengalami semula rasa sakit selepas berbuka puasa pada Sabtu lalu.
“Andi sempat menghadiri satu acara pelancaran produk petang kelmarin kerana sudah berjanji dengan penganjur walaupun menahan kesakitan sejak awal pagi.
“Usai majlis, dia terus dibawa ke klinik bagi mengambil suntikan tahan sakit . Selepas berbuka sakitnya datang kembali dan kami bawa dia ke hospital untuk menjalani pemeriksaan lanjut.
“Setakat ini saya dimaklumkan buah pinggangnya bengkak kesan daripada batu karang itu. Pembedahan secara laser itu dijalankan hari ini. Doakan urusannya dipermudahkan,” katanya kepada K! Online.
Terdahulu, pelantun lagu Shimmy itu berkongsi gambar menerusi Instagram dirinya sedang terbaring di katil hospital dengan memperlihatkan tangan yang dicucuk jarum.

Sementara itu, Nasir berkata, berikutan keadaan kesihatan Andi yang memerlukan tempoh untuk pulih, beberapa projek yang sudah dipersetujui sebelum ini terpaksa ditunda.
“Kami memohon maaf di atas kesulitan ini. Insya-Allah selepas hari raya Andi dapat bekerja semula. Saya sudah memaklumkan kepada pihak berkaitan mengenai situasi ini.
“Sepatutnya dia menyelesaikan penggambaran drama berjudul Perisik Cinta Tak Di Undang yang dijadualkan hampir tamat pada 11 Mei ini sebelum menyambung semula babak akhir selepas raya.
“Apa pun kita doakan Andi pulih segera. Sebenarnya ini kali ketiga dia menahan sakit teruk seperti kelmarin tetapi tak sempat buat pemeriksaan rapi kerana terlalu sibuk bekerja,” katanya lagi. – K! ONLINE


10 tan hasil hutan tanpa dokumen dirampas
Oleh BAHRUDDIN HATTA

3 Mei 2021, 8:56 pm
TANAH MERAH – Jabatan Perhutanan Negeri Kelantan (JPNK) merampas kira-kira 10 tan tunggul, kulit, bongkah kayu dan produk hasil hutan dalam tiga serbuan berasingan di sebuah kilang kayu serta dua premis di sini baru-baru ini.
Dalam serbuan itu, ketiga-tiga syarikat perniagaan itu didapati menyimpan hasil hutan seperti kayu jenis tembusu, damar minyak dan mahogani tanpa dokumen yang sah dari JPNK pada 29 April hingga 1 Mei lalu.
Pengarahnya, Abdul Khalim Abu Samah berkata, semasa serbuan dijalankan, ketiga-tiga pemilik perniagaan itu gagal mengemukakan dokumen sah terhadap hasil hutan yang berada di sekitar kawasan premis mereka.
Katanya, serbuan dijalankan selepas JPNK menerima aduan dan maklumat awam mengenai ketiga-tiga premis itu yang menyimpan hasil hutan.
“Siasatan terhadap pemilik premis mendapati mereka membeli semua hasil hutan itu daripada penduduk kampung di sekitar daerah ini dan Rantau Panjang sebelum dijual melalui perniagaan masing-masing.
“Kita telah mengambil tindakan dengan merampas semua hasil hutan di ketiga-tiga premis berkenaan. Selain itu, empat unit mesin pemotong yang dipercayai digunakan untuk memotong kayu-kayu itu turut disita,” katanya pada sidang akhbar di JPNK Tanah Merah di sini hari ini.

Menurut Abdul Khalim, semua hasil hutan yang dirampas akan disimpan di stor simpanan barang rampasan di Manal di sini manakala ketiga-tiga pemilik premis itu diserahkan kepada pihak polis untuk siasatan lanjut.
Katanya, Unit Siasatan JPNK masih sedang menilai anggaran jumlah keseluruhan hasil hutan yang dirampas di ketiga-tiga buah premis itu.
Tambahnya, kes disiasat mengikut Seksyen 84(1), Akta Perhutanan Negara 1984 kerana memiliki hasil hutan secara menyalahi undang-undang dan Seksyen 69(1), Akta Perhutanan Negara 1984 kerana operator loji penukaran dikehendaki mempunyai pas pemindah serta rekod ukuran.-K!ONLINE


Pengguna tidak perlu bimbang bekalan daging dari India
Oleh SUBKHI SUDARJI

3 Mei 2021, 8:38 pm
PUTRAJAYA – Pengguna tidak perlu bimbang dan sangsi terhadap bekalan daging lembu dan produk lain yang diimport dari India kerana ia bebas daripada sebarang jangkitan Covid-19 walaupun republik itu berdepan situasi pandemik yang buruk.
Ketua Pengarah Perkhidmatan Veterinar, Datuk Dr. Norlizan Mohd. Noor berkata, bagi memastikan daging berkenaan bebas daripada sebarang jangkitan penyakit, pemeriksaan ke atas daging turut dilakukan di pintu masuk negara.
Menurutnya, Jabatan Perkhidmatan Veterinar (JPV) dengan kerjasama Jabatan Perkhidmatan Kuarantin dan Pemeriksaan Malaysia (Maqis) telah melakukan ujian pengesanan Covid-19 ke atas sampel bekalan daging di pintu masuk.
“Tahun lepas sahaja, sebanyak 400 sampel diuji dan keputusan ujian lanjut di makmal yang diperoleh dalam tempoh tiga hari itu membuktikan kesemua sampel berkenaan adalah bebas daripada sebarang penyakit.
“Malah, secara saintifiknya virus Covid-19 tidak boleh meresapi ke dalam sel haiwan  tidak sama seperti manusia. Kalau berlaku pun semasa proses pengendalian dan penyediaan daging itu,” katanya.
Beliau berkata demikian pada majlis pelancaran My Best Buy Aidilfitri di lobi MAFI yang disempurnakan Menteri Pertanian dan Industri Makanan, Datuk Seri Ronald Kiandee.

Norlizan berkata, buat masa ini, Kementerian Pertanian dan Industri Makanan (MAFI) belum memutuskan untuk memberhentikan pengimportan bekalan daging dan juga produk lain dari negara berkenaan.
“Malaysia mempunyai sistem pemeriksaan sumber daging import berdasarkan rumah sembelih yang diluluskan oleh kerajaan Malaysia.
“Di peringkat pemprosesan di luar negara, mereka telah diberikan penerangan oleh negara berkenaan untuk mematuhi segala peraturan digariskan,” katanya.
Sementara itu, pada majlis berkenaan, Ronald berharap program My Best Buy Aidilfitri yang berlangsung selama tiga hari bermula hari ini hingga Rabu depan memberi manfaat kepada peniaga dan pelanggan.
“Program seumpama ini akan dapat membantu usahawan kecil mempromosi usaha mereka tidak hanya tertakluk sektor makanan sahaja tetapi produk lain,”  katanya.-K!ONLINE


Kadangkala artis kita bodoh, berkira – Haji Zeel
Oleh HANISAH SELAMAT

3 Mei 2021, 8:52 pm
PETALING JAYA – Penerbit, Fadzil Teh menempelak sikap segelintir pelakon tempatan yang terlampau berkira dalam mempromosikan naskah lakonan mereka dalam media sosial.
Katanya, sikap segelintir pelakon sebegitu jauh berbeza dengan komitmen yang ditunjukkan artis antarabanga apabila kerap menuar-uarkan produk sendiri sebagai hebahan kepada umum.
“Kadangkala artis Malaysia ini bodoh. Mereka tak tahu ke kalau drama atau filem (lakonan) mereka meletop (laris), yang dapat job (tawaran) banyak (dan) harga (bayaran) naik itu mereka.
“Meluat dengan karenah artis-artis macam ini. Artis kita nak promosi filem sendiri pun malas. Katanya kotor IG (Instagram). Macamlah jadi duta projek juta-juta,” luahnya menerusi laman sosial.
Terdahulu, produser yang juga Pengarah Urusan Zeel Productions Sdn Bhd memuat naik paparan status harian Salman Khan di Instagram miliknya yang diikuti 39.5 juta orang.
Fadzil atau lebih dikenali sebagai Haji Zeel turut membandingkan sikap bintang Bollywood yang terkenal di arena antarabangsa itu dengan sebilangan selebriti tempatan.

“@beingsalmankhan (pun) hari-hari promo filem dia, artis kita nak promo pun malas,” katanya yang turut meraih pelbagai komen termasuk daripada penggiat industri seni. – K! ONLINE


Cadang tubuh Jawatankuasa Khas Bangunan Usang Klang
Oleh MOHAMAD NAUFAL MOHAMAD IDRIS

3 Mei 2021, 8:23 pm
KLANG – Kerajaan negeri bercadang menubuhkan Jawatankuasa Khas Bangunan Usang Klang bagi meneliti kerosakan yang dialami bangunan di dalam daerah Klang.
Pengerusi Jawatankuasa Tetap Perumahan dan Kesejahteraan Bandar serta Pembangunan Usahawan, Rodziah Ismail berkata, ini berikutan begitu banyak rumah serta bangunan berstrata rosak yang memerlukan pembaikan segera.
“Berdasakan kajian dilakukan Majlis Perbandaran Klang (MPK) mendapati lebih 55 peratus bangunan berstrata di Klang telah melebihi 20 tahun yang perlu diambil perhatian.
“Kerajaan negeri akan melihat beberapa polisi yang boleh dilakukan untuk membaiki bangunan ini walaupun pembaikan bangunan berstrata lebih 20 tahun sebenarnya adalah di bawah bidang kuasa Kementerian Perumahan Dan Kerajaan Tempatan (KPKT),” katanya selepas membuat tinjauan di Flat Bukit Tinggi di sini hari ini.
Dalam pada itu, Rodziah mengumumkan peruntukan sejumlah RM3.47 juta dalam Skim Ceria bagi membaiki sembilan buah blok di flat tersebut yang dikategorikan sebagai kritikal.
Menurutnya, peruntukan tersebut akan digunakan bagi membaiki bumbung, lif dan tangki air di flat berkenaan.

“Flat ini antara empat buah flat di Klang yang perlu menjalani kerja baik pulih segera untuk keselesaan penduduknya.
“Kerja pembaikan di Flat Bukit Tinggi dijangka bermula Jun ini dan diharapkan dapat diselesaikan sebaik mungkin,” katanya. – K! ONLINE


Tiga rumah teres setingkat terbakar
Oleh NUR SHARIEZA ISMAIL

3 Mei 2021, 7:03 pm
SEPANG – Tiga rumah teres setingkat di Taman Dengkil Jaya di sini terbakar dalam kejadian kira-kira pukul 7.58 pagi semalam.
Dalam itu, salah sebuah rumah musnah 50 peratus akibat kebakaran tersebut sebelum api merebak ke dua buah rumah yang terletak bersebelahan.
Ketua Balai Bomba dan Penyelamat Cyberjaya, Penolong Kanan Penguasa Bomba, Mohd. Shafizol Mohamad berkata, seramai 16 anggota daripada Balai Bomba dan Penyelamat (BBP) Cyberjaya dan KLIA membabitkan tiga jentera dan sebuah Unit Bantuan Perkhidmatan Kecemasan (EMRS) bergegas ke lokasi kejadian.
Menurutnya, kejadian berpunca daripada sebuah rumah teres setingkat melibatkan bahagian di tingkat satu yang berkeluasan kira-kira 41.8 meter persegi.
“Ketika bomba sampai, api marak dengan kebakaran dianggarkan kira-kira 50 peratus manakala dua rumah bersebelahan terbakar kira-kira 15 peratus.
“Bagaimanapun, atas kecekapan pegawai dan anggota bomba dalam melakukan kerja-kerja pemadaman, api yang marak dapat dikawal dalam masa lima minit dan dapat dipadamkan sepenuhnya pada pukul 9.13 pagi,” katanya.

Katanya, tiada sebarang kecederaan atau kemalangan jiwa dilaporkan dalam kejadian itu dan punca kebakaran masih dalam siasatan. – K! ONLINE


Pelajar antarabangsa Universiti Limkokwing bimbang MQA tarik akreditasi kursus
Oleh NUR HUDA MUSA

3 Mei 2021, 7:13 pm
PETALING JAYA – Masa depan kira-kira 800 mahasiswa antarabangsa Universiti Teknologi Kreatif Limkokwing kini kabur apabila akreditasi beberapa kursus di institusi tersebut ditarik semula oleh Agensi Kelayakan Malaysia (MQA).
Seorang wakil pelajar antarabangsa institut tersebut yang mahu dikenali sebagai Mohammed berkata, mereka kini takut untuk memasuki dunia pekerjaan ekoran masalah tersebut.
“Kami akan memulakan karier profesional dengan ketidakpastian dan ketakutan selepas banyak program Sarjana Muda, Ijazah Sarjana Pentadbiran Perniagaan (MBA) dan doktor falsafah telah dibatalkan.
“Ini kerana Limkokwing tidak mampu untuk mengekalkan syarat dan piawaian tertentu yang ditetapkan oleh pihak MQA,” katanya pada sidang akhbar di ibu pejabat DAP hari ini.
Mohammed memberitahu, dia memulakan pengajiannya pada tahun 2018 sebelum kursus tersebut dibatalkan oleh MQA pada tahun 2019 dan dimaklumkan oleh pihak universiti bahawa dia boleh menyelesaikan kursus tetapi kelayakannya itu mungkin tidak diakui.
Dalam pada itu, Ahli Parlimen Kulai, Teo Nie Ching berkata, program yang diikuti pelajar itu telah diberi akreditasi penuh tetapi dibatalkan selepas menunjukkan kualiti kursus yang tidak memuaskan.

“Pihak universiti perlu segera ambil tindakan dan memohon untuk mendapatkan akreditasi semula.
“Sejak dibatalkan, tiada tindakan diambil oleh pihak universiti, atau jika ada pun mungkin ia tidak mencukupi untuk meyakinkan pihak MQA,” katanya.
Sementara itu, Ketua Majlis Pemerintahan Universiti Limkokwing, Prof. Datuk Dr. Raduan Che Rose berkata, pihak universiti ambil maklum mengenai perkara tersebut dan sedang berusaha mengambil tindakan sepatutnya demi kepentingan pelajar.
“Ini proses biasa, kita ada 98 program kemudian semua program itu akan diaudit. Apabila dibatalkan akreditasi, itu tidak bermakna batal selamanya. Pihak universiti diberi tempoh 30 hari untuk memperbetulkan dan hantar semula dokumen.
“Pihak universiti tahu dan sedang teliti apa kekurangan yang dimaklumkan oleh MQA dan kita akan tambah baik,” katanya ketika dihubungi Kosmo! di sini hari ini.
Raduan menasihatkan agar pelajar tidak terlalu bimbang kerana isu itu sedang dalam perhatian pihaknya dan berharap isu itu tidak dipolitikkan.
“Perkara ini semua dunia akademik. Harap tidak dipolitikkan sehingga boleh menambah garam pada luka.
“Jika ada pihak yang ikhlas hendak membantu, cari jalan. Pelajar tidak perlu risau, kita telah hantar semula dokumen untuk dapatkan kembali kelayakan MQA itu,” ujarnya. – K! ONLINE


Pegawai, anggota bomba langgar arahan PKP berdepan tatatertib
Oleh MOHD YUNUS YAKKUB

3 Mei 2021, 8:20 pm
SHAH ALAM – Tindakan tatatertib boleh dikenakan kepada mana-mana anggota dan pegawai bomba yang dikenakan kompaun kerana ingkar arahan Perintah Kawalan Pergerakan (PKP).
Ketua Pengarahnya, Datuk Seri Mohammad Hamdan Wahid berkata, setakat ini dua individu termasuk pegawai kanan telah dikenakan tindakan itu susulan melanggar syarat PKP sepanjang tempoh pelaksanaan sejak Mac tahun lalu.
Beliau menegaskan, anggota dan pegawai bomba juga seperti orang biasa yang perlu mengisi borang dengan lengkap disertakan dokumen.
“Kes pertama berlaku di Semenanjung apabila pegawai kanan terbabit ditahan di sekatan jalan raya kerana menggunakan alasan peribadi untuk rentas negeri. Manakala kes kedua di Sabah atas kesalahan menjalankan aktiviti perniagaan melebihi masa ditetapkan.
“Tujuan tindakan diambil adalah untuk memutuskan rantaian Covid-19 dan jika kita tidak ikut, masalah pandemik tidak akan terhenti sebab tiada kepekaan,” katanya dalam sidang akhbar di sini hari ini.
Terdahulu, beliau hadir menyempurnakan Anugerah Perkhidmatan Cemerlang Tahun 2020 di Ibu Pejabat Bomba Negeri Selangor.

Seramai 131 anggota dan pegawai daripada 1,700 JBPM Selangor menerima anugerah tersebut dalam majlis tersebut.
Dalam perkembangan berasingan, Mohammad Hamdan memberitahu seramai 8,296 anggota dan pegawai telah divaksin sepenuhnya sehingga hari ini.
Kata beliau, tiada anggota yang menunjukkan kesan kritikal disebabkan menerima vaksin kecuali berasa demam, otot lemah dan pening.
“Selain itu, 21,038 premis termasuk sekolah, balai bomba, polis, pusat perniagaan, tempat ibadat, kawasan perumahan, pasar awam dan pasar raya telah disanitasi,” ujarnya. – K!ONLINE


Wanita pakai baju tertera tulisan jawi mirip kalimah Allah
Oleh SITI AMINAH MOHD YUSOF

3 Mei 2021, 8:16 pm
PETALING JAYA – Sekeping gambar wanita dipercayai warga asing memakai pakaian tertera tulisan jawi menyerupai kalimah Allah dan dilihat membeli-belah di gedung serbaneka Eco Shop, Selayang di sini tular di media sosial sejak semalam.
Saksi kejadian Wan Amirah Wan Zaki, 28, berkata, dalam kejadian kira-kira pukul 9 malam itu, suaminya menegur wanita berkenaan dengan mengatakan pakaian tersebut tidak boleh digunakan kerana dikhuatiri menganggu sensitiviti umat Islam di negara ini.
“Dia pada mulanya tidak mengendahkan teguran suami mungkin kerana kurang faham tetapi setelah dinasihati kali kedua, wanita itu kelihatan terkejut seolah-olah dia tidak sedar perkara itu merupakan satu kesalahan.
“Wanita itu beritahu dia beli baju tersebut di pasar malam di Kepong Baru serta turut meminta maaf dan berjanji untuk membakarnya,” katanya ketika dihubungi Kosmo! di sini hari ini.
Menurut Wan Amirah, wanita terbabit mungkin warga Vietnam atau Myanmar berdasarkan gaya percakapannya.
Tambahnya, bagaimanapun mereka tidak membuat sebarang laporan kepada pihak berkuasa kerana perkara itu berlaku agak pantas.

“Selepas suami tegur, saya lihat ramai juga yang turut meluahkan rasa tidak puas hati kepada wanitu itu membuatkan dia pantas melarikan diri dan kelihatan masuk ke dalam sebuah kereta yang sedang menunggu di luar kedai,” katanya. – K! ONLINE


Pesakit Covid-19 bersilat elak masuk hospital
Oleh KOSMO!

3 Mei 2021, 8:00 pm
JAKARTA – Seorang pesakit Covid-19 di Indonesia cuba membuka langkah silat bagi menghalang petugas kesihatan yang memintanya masuk semula ke dalam hospital.
Menurut laporan Merdeka.com semalam, rakaman sistem litar televisyen tertutup (CCTV)menunjukkan pesakit dari Hospital Sumedang, Jawa Barat menjadi tular kerana bersilat bagi mengelak dimasukkan ke hospital.
Menurut video yang dimuat naik di Instagram @andreli48, lelaki tersebut pada awalnya dilihat sedang menerima rawatan di atas katilnya.
Begitu pun, ketika seorang jururawat sedang membaiki alat perubatan yang ada di situ, pesakit tersebut tiba-tiba bangun daripada katilnya dan berlari keluar wad.
Situasi bertukar panik dan beberapa petugas hospital mula mengejar pesakit itu dalam usaha menghalangnya daripada melarikan diri.
Dia kemudian mengamuk dan mula bersilat di hadapan petugas hospital.

Dia juga dilihat memukul petugas hospital dan menghalau mereka yang cuba menghalangnya.
Berdasarkan maklumat orang awam, dimaklumkan bahawa pesakit itu kemudiannya berjaya dipujuk dan dibawa kembali ke wadnya. -Agensi


Tiga lelaki Rohingya pecah masuk rumah diberkas
3 Mei 2021, 7:08 pm
PETALING JAYA – Geng pecah masuk rumah yang didalangi etnik Rohingya tumpas dengan penahanan tiga individu di Seksyen 14, di sini semalam.
Tiga lelaki berusia 27 hingga 33 tahun itu diberkas selepas polis menerima laporan berhubung kes pecah rumah pada 25 April lalu, sekitar pukul 7.30 pagi di Seksyen 14, di sini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, dalam kejadian tersebut, seorang lelaki warga emas berusia 68 tahun menyedari rumahnya dipecah masuk sebaik mendapati semua pintu bilik terbuka dan barangan berselerak.
“Pintu jeriji tingkap bilik belakang rumah berkenaan turut diumpil dan pintu kaca tingkap juga dipecahkan.
“Berikutan itu, pasukan polis dari Balai Polis Seapark telah melaksanakan operasi khas jenayah pecah rumah bermula 30 April lalu dan ketika rondaan pukul 3.20 pagi, sebuah kereta Volkswagen dilihat dalam keadaan mencurigakan,” ujarnya dalam kenyataan hari ini.
Jelasnya, ketika pemeriksaan dijalankan, suspek bertindak agresif dan menyerang polis, namun mereka berjaya ditahan.

“Hasil pemeriksaan di dalam kenderaan terbabit, pelbagai barangan yang disyaki digunakan untuk melakukan kegiatan jenayah pecah rumah ditemui.
“Semakan turut mendapati suspek pertama memiliki 12 rekod jenayah lampau manakala suspek kedua mempunyai dua rekod dan suspek ketiga pula mempunyai satu rekod. Kesemua rekod berkenaan berkaitan kes jenayah dan dadah,” ujarnya.
Beliau berkata, siasatan awal polis mendapati suspek terbabit dalam tiga kes pecah rumah yang dilaporkan tahun ini di sekitar perumahan Seksyen 14, di sini.
“Melalui penahanan kesemua suspek ini, kita percaya dapat menyelesaikan beberapa kes pecah rumah dan jenayah jalanan yang berlaku dalam daerah Petaling Jaya,” ujarnya.
Katanya, suspek direman selama seminggu dan kes disiasat mengikut Seksyen 457 Kanun Keseksaan. – K! ONLINE


Dua pekerja melecur, kapal minyak diesel terbakar
Oleh NOOR HASLIZA NUSI

3 Mei 2021, 7:05 pm
GEORGE TOWN – Dua pekerja dilaporkan melecur pada badan dalam kejadian kebakaran melibatkan sebuah kapal muatan minyak diesel di Pusat Perdagangan Pelabuhan, Gat Lebuh Maccalum di sini hari ini.
Dalam kejadian kira-kira pukul 4 petang itu, mangsa lelaki tempatan berketurunan India dan Melayu dikatakan melecur tahap dua.
Kedua-dua mereka berusia dalam lingkungan 30 dan 50-an itu telah dibawa ke Hospital Pulau Pinang (HPP) untuk mendapatkan rawatan.
Pegawai Operasi dari Balai Bomba dan Penyelamat Lebuh Pantai, Muzamer Mohd. Salleh berkata, pihaknya menerima panggilan berhubung kejadian itu pada pukul 4.02 petang dan tiba di lokasi kurang 15 minit kemudian.
Menurutnya, sebaik tiba di lokasi kejadian, pihaknya mendapati kebakaran melibatkan sebuah kapal yang membawa muatan minyak diesel dan dua mangsa telah berjaya diselamatkan.
“Kebakaran berjaya dikawal pada pukul 4.44 petang dan kerja-kerja pengawalan serta pemadaman masih dilakukan dengan bantuan anggota Balai Bomba dan Penyelamat Jalan Perak, Bagan Jermal dan Bayan Baru.

“Operasi pemadaman turut dibantu oleh Pasukan Bomba Sukarela berdekatan,” tambahnya. – K! ONLINE


Melaka mungkin kembali PKPB
Oleh DIYANATUL ATIQAH ZAKARYA

3 Mei 2021, 8:26 pm
MELAKA – Perintah Kawalan Pergerakan Bersyarat (PKPB) dijangka akan dikuatkuasakan semula di negeri ini susulan ketiga-tiga daerah kini berada dalam status zon merah melebihi 40 kes positif Covid-19 sejak dua minggu lalu.
Pengerusi Jawatankuasa Kesihatan dan Antidadah Negeri, Datuk Rahmad Mariman berkata, kerajaan negeri kini hanya menunggu keputusan penilaian dibuat oleh Majlis Keselamatan Negara (MKN) dan Kementerian Kesihatan Malaysia (KKM).
Jelasnya, kes positif merekodkan peningkatan sejak dua minggu lalu dengan kebanyakan tular disebabkan aktiviti keluar dan masuk negeri sama ada bagi tujuan kerja, pendidikan atau urusan kecemasan.
“Kebanyakan kes berpunca kekerapan perjalanan keluar dan masuk negeri oleh Individu-individu terbabit serta kelemahan pematuhan prosedur operasi standard (SOP) menyebabkan orang sekeliling mereka termasuk keluarga, rakan kerja dan komuniti dijangkiti Covid-19.
“Kesemua daerah di Melaka kini juga telah kembali ke zon merah dan tidak mustahil kita akan kembali ke PKPB disebabkan kenaikan kes, namun semuanya bergantung kepada penilaian MKN,” katanya ketika dihubungi Kosmo! di sini, hari ini.
Mengulas lanjut, beliau bagaimanapun berharap negeri ini tidak dikenakan PKP yang akan mengehadkan pergerakan termasuk merentas daerah.

“Kita terpaksa akur sekiranya dikenakan PKPB, namun saya berharap Melaka tidak akan dikenakan PKP semula kerana negeri ini terlalu kecil dan kalau tidak boleh merentas daerah memang masalah juga.
“Apa-apa pun kita tunggu perkembangan yang akan diumumkan oleh kerajaan pusat pada petang ini sekiranya Melaka dikenakan peringkat PKBP,” katanya.
Tambahnya, jumlah kes positif Covid-19 dijangka akan terus meningkat menjelang Hari Raya Aidilfitri berikutan Jabatan Kesihatan Negeri sedang giat melakukan ujian saringan terhadap individu yang dikesan menjadi kontak rapat kluster baharu.
Dalam perkembangan lain, beliau memaklumkan jumlah katil untuk menempatkan pesakit Covid-19 di negeri ini bagaimanapun masih mencukupi dengan lebih 40 peratus daripada jumlah keseluruhan 117 katil masih kosong.
Terdahulu, semalam Melaka mencatatkan sebanyak 61 kes positif dengan satu kluster baharu iaitu Kluster Jalan Emas di Melaka Tengah.
Kes indeks bagi kluster tersebut merupakan seorang lelaki berusia 39 tahun yang disyaki positif selepas kerap ke kawasan zon merah (Kuala Lumpur) selain menetap di zon tersebut atas urusan kerja.
Jangkitan itu seterusnya merebak dalam kalangan keluarga dan kontak terdekat yang lain dengan setakat ini 10 individu telah dikesan positif Covid-19.-K!ONLINE


Padah rentas negeri guna bas
Oleh OTHMAN YAHAYA

3 Mei 2021, 8:26 pm
SUNGAI PETANI – Tindakan tiga individu termasuk dua warga asing cuba merentas negeri dengan menaiki bas membawa padah apabila mereka ditahan di sekatan jalan raya (SJR) di Plaza Tol Sungai Petani Selatan di sini hari ini.
Mereka terdiri daripada seorang wanita tempatan berusia 35 tahun serta lelaki warga Myanmar berusia 67 tahun dan lelaki Indonesia berusia 33 tahun.
Kesemua mereka cuba merentas negeri dari Pulau Pinang ke daerah Kuala Muda yang turut dikenakan Perintah Kawalan Pergerakan (PKP).
Ketua Polis Daerah Kuala Muda, Asisten Komisioner Adzli Abu Shah berkata, wanita yang bekerja sebagai operator pengeluaran dan lelaki Myanmar daripada etnik Rohingya ditahan ketika menaiki bas yang sama kira-kira pukul 10.17 pagi.
“Hasil pemeriksaan mendapati kedua-dua mereka tidak mempunyai sebarang surat kebenaran merentas negeri.
“Selain itu, lelaki warga Myanmar tersebut juga didapati gagal mengemukakan dokumen pengenalan diri sah,” katanya
dalam satu kenyataan di sini hari ini.

Kata beliau, pihaknya menahan seorang lagi iaitu warga Indonesia di lokasi sama kira-kira pukul 1.45 petang ini.
“Lelaki Indonesia itu juga didapati merentas negeri dari Pulau Pinang ke Sungai Petani tanpa permit rentas negeri selain tiada dokumen perjalanan diri yang sah,” ujarnya.
Tambahnya, wanita terbabit dikenakan kompaun di bawah Perkara 4(1) Peraturan-Peraturan Dan Pencegahan Pengawalan Penyakit Berjangkit (PPDPPB)(Kawalan Pergerakan) 2021.
“Dua lelaki warga asing turut direman 14 hari kerana disyaki melakukan kesalahan di bawah Seksyen 6 (1)(c)Akta Imigresen 1959 /1963 iaitu gagal mengemukakan dokumen diri yang sah,” katanya. – K! ONLINE


TH kenal pasti senarai jemaah haji tahun ini
Oleh ROSLIZA MOHAMED

3 Mei 2021, 5:19 pm
KOTA BHARU – Lembaga Tabung Haji (TH) sudah mengenal pasti senarai nama jemaah yang layak untuk menunaikan ibadah haji pada tahun ini berdasarkan penilaian dan faktor kesihatan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sehubungan dengan itu, TH sudah membuat persiapan untuk persediaan jemaah yang akan menunaikan rukun Islam kelima itu.
“TH sudah mengenal pasti nama-nama yang diutamakan berdasarkan kepada penilaian dan juga berdasarkan kepada faktor kesihatan.
“Bagaimanapun, kita masih belum terima lagi jumlah kuota terkini yang diumumkan oleh kerajaan Arab Saudi. Jika sudah diterima, kita akan memenuhi syarat ditetapkan,” katanya.
Beliau berkata demikian kepada pemberita selepas menyampaikan barangan keperluan harian dan wang tunai kepada golongan asnaf, ibu tunggal serta anak yatim sempena Ramadan dan Aidilfitri di Pusat Khidmat Parlimen Pengkalan Chepa di sini hari ini.
Mengulas lanjut, Marzuk berkata, suntikan vaksinasi perlu dilakukan kepada bakal haji dalam tempoh tertentu sebelum berangkat ke Mekah dan pihak TH sudah bekerjasama dengan Kementerian Kesihatan (KKM) berhubung perkara berkenaan.

“Jumlah jemaah haji yang terpilih nanti mungkin akan berkurangan kerana kes jangkitan Covid-19 di negara kita masih tinggi ketika ini,” katanya.
Sebelum ini, kerajaan mengumumkan kuota seramai 40,000 untuk bakal haji, namun jumlah itu akan berubah disebabkan Covid-19. – K! ONLINE


Polis siasat dakwaan Neelofa langgar SOP berada di kedai karpet Nilai 3
Oleh NOR SHAFAWATI YUP

3 Mei 2021, 5:37 pm
SEREMBAN – Pihak polis telah menjalankan siasatan berhubung penularan gambar serta video selebriti popular, Noor Neelofa Mohd. Noor yang dipercayai berada di sebuah premis menjual karpet di Pusat Perniagaan Nilai 3 di sini.
Ketua Polis Daerah Nilai, Superintendan Mohd. Fazley Ab. Rahman berkata, siasatan dijalankan memandangkan isu gambar dan video melibatkan Neelofa dan suaminya pendakwah bebas, Muhammad Haris Mohd. Ismail atau PU Riz itu telah melanggar prosedur operasi standard (SOP) sepanjang Perintah Kawalan Pergetakan Bersyarat (PKPB).
“Pihak yang terlibat akan dipanggil ke Ibu Pejabat Polis Daerah Nilai untuk memberi keterangan dalam masa terdekat dan kertas siasatan akan dirujuk ke kamar Timbalan Pendakwa Raya setelah selesai siasatan.
“Siasatan dijalankan di bawah undang-undang tersebut iaitu Seksyen 21A Akta Pencegahan dan Pengawalan Penyakit Berjangkit 1988 (Akta 342, Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan Kawalan Pergerakan) dan Seksen 233 Akta Komunikasi dan Multimedia 1998,” katanya dalam kenyataan di sini hari ini.
Neelofa sekali lagi menjadi bualan hangat netizen selepas didakwa merentas negeri ke Nilai 3, Negeri Sembilan untuk membeli karpet dan netizen mempersoalkan bagaimana dia boleh nerentas negeri semata-mata untuk membeli barang perhiasan rumah.
Perkara tersebut mula menjadi bualan selepas Neelofa memuat naik sekeping foto dan video dalam InstaStorynya yang memaparkan dia dan suami berada di sebuah kedai karpet.

Dalam video yang dikongsi juga, dia dilihat merakam seorang pekerja dan turut mempromosikan kedai tersebut yang terletak di Nilai 3. – K! ONLINE


2,500 kes Covid-19; sembilan kluster baharu
Oleh SITI A'ISYAH SUKAIMI

3 Mei 2021, 5:43 pm
PUTRAJAYA – Sebanyak 2,500 kes Covid-19 dilaporkan hari ini menjadikan jumlah keseluruhan kes positif wabak tersebut sebanyak 417,512 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka tertinggi sebanyak 637 kes, diikuti oleh Kelantan sebanyak 401 kes dan Sarawak sebanyak 356 kes.
“Negeri lain ialah Johor (205 kes), Kuala Lumpur (200 kes), Pulau Pinang (194 kes), Kedah (103 kes), Negeri Sembilan (97 kes), Melaka (95 kes), Perak (59 kes), Sabah (57 kes), Pahang (55 kes) dan Terengganu (38 kes).
“Selain itu, Putrajaya merekodkan tiga kes, manakala Perlis dan Labuan masing-masing tidak melaporkan kes baharu hari ini,” katanya pada ciapan Twitter di sini hari ini.
Ujarnya, terdapat sembilan kluster baharu hari ini dan tujuh kluster tamat, menjadikan sebanyak 1,291 kluster ditamatkan sehingga kini. – K! ONLINE


Peguam dikuarantin, kes 1MDB Najib ditangguh
Oleh NUZULSHAM SHAMSUDDIN

3 Mei 2021, 6:18 pm
KUALA LUMPUR – Perbicaraan kes penyelewengan dana syarikat 1Malaysia Development Berhad (1MDB) membabitkan bekas Perdana Menteri, Datuk Seri Najib Razak yang sepatutnya berlangsung sepanjang minggu ini di Mahkamah Tinggi di sini ditangguhkan selepas salah seorang peguam belanya dikuarantin kerana menjadi kontak rapat beberapa individu yang positif Covid-19.
Dengan penangguhan hari ini, ini merupakan kali keempat Covid-19 menjadi penyebab kes itu ditangguhkan yang mana kali pertama ia ditangguhkan ialah pada 13 Mac 2020 apabila peguam bela utama, Tan Sri Muhammad Shafee Abdullah terpaksa menjalani kuarantin selepas menjadi kontak langsung dengan individu disyaki dijangkiti virus Covid-19.
Pada 5 Oktober 2020, perbicaraan itu kemudian tertangguh selepas Najib terpaksa menjalani kuarantin kendiri selama dua minggu selepas pulang berkempen pada Pilihan Raya Negeri (PRN) Sabah dan
Kali ketiga ia ditangguhkan adalah selepas saksi pendakwaan ke-10 yang juga bekas Ketua Pegawai Eksekutif 1MDB, Mohd. Hazem Abd. Rahman menjadi kontak rapat kepada seorang rakannya yang telah diuji positif Covid-19.
Selain perbicaraan kes itu, turut tertangguh ialah rayuan Najib berhubung sabitan salah dan hukuman denda RM210 juta serta penjara 12 tahun selepas didapati bersalah atas tujuh tuduhan berkaitan penyelewengan dana syarikat SRC International Sdn. Bhd. di Mahkamah Rayuan, Putrajaya yang dijadualkan bersambung pada 6 Mei ini.
Perbicaraan kes 1MDB akan bersambung pada 17 Mei ini manakala pendengaran rayuan itu ditetapkan pada 18 Mei.

Sementara itu, Timbalan Pendakwa Raya, Ahmad Akram Gharib pula ketika dihubungi turut mengesahkan penangguhan tersebut.
Ujarnya, pihak pembelaan telah memaklumkan mahkamah mengenai perkara tersebut pada Jumaat lalu dan mahkamah membenarkan penangguhan pada hari sama. – K! ONLINE


Tiada kenderaan jadi alasan tidak hadir suntikan vaksin Covid-19
Oleh ZAKKINA WATI AHMAD TARMIZI

3 Mei 2021, 6:59 pm
KUALA PILAH – Tiada kenderaan untuk ke Pusat Pemberian Vaksin (PPV) Covid-19 antara alasan yang diterima daripada warga emas di daerah ini yang menolak untuk hadir temu janji penerimaan suntikan vaksin bagi fasa kedua Program Imunisasi Covid-19 Kebangsaan.
Pegawai Daerah Kuala Pilah, Mohd. Faizal Abdul Manap berkata, hari ini, seramai 76 daripada 210 orang warga emas yang sepatutnya menerima suntikan vaksin dos pertama tidak hadir pada hari pertama PPV Dewan Dato’ Bahaman di sini dibuka.
“Menukar fikiran di saat akhir dan tiada pengangkutan antara alasan yang diberikan kepada pihak kami kerana tidak dapat hadir untuk menerima suntikan vaksin. Ada juga alasan lain diberikan seperti berpuasa dan mempunyai penyakit bimbang terhadap kesan sampingan.
“Pihak kami bersedia bersama semua jabatan kerajaan lain untuk menyumbang pemandu dan kenderaan untuk mengambil warga emas yang tidak mempunyai kenderaan untuk ke PPV. Ini selaras bagi menggalakkan mereka (warga emas) untuk menerima suntikan vaksin,” katanya ketika ditemui pemberita selepas mengadakan lawatan ke PPV di Dewan Dato’ Bahaman di sini hari ini.
Sementara itu, Mohd. Faizal menjelaskan, pihaknya kesal pendaftaran bagi mendapatkan suntikan vaksin di Kuala Pilah antara terendah di negeri ini.
“Saya dimaklumkan hanya 20,000 daripada 73,000 penduduk di daerah ini secara keseluruhan yang telah mendaftar untuk menerima suntikan vaksin. Saya berharap penduduk dapat mendaftar segera dalam aplikasi MySejahtera untuk menerima suntikan ini.

“Kami akan menggerakkan jawatankuasa pemerkasaan komuniti untuk turun padang dan bekerjasama dengan Ahli Dewan Undangan Negeri, Penyelaras Dewan Undangan Negeri serta Majlis Pengurusan Komuniti Kampung untuk menyantuni terutamanya golongan warga emas untuk memastikan mereka mendaftar,” katanya. – K! ONLINE


Neelofa dan suami wajar dihukum penjara – peguam
Oleh MOHAMMAD SHAHEMY AZMI

3 Mei 2021, 6:03 pm
PETALING JAYA – Aktivis dan peguam Asiah Abd. Jalil menggesa supaya tindakan undang-undang lebih tegas diambil ke atas selebriti Neelofa bersama suaminya kerana kelihatan tidak serik-serik melanggar larangan rentas negeri dengan berkunjung ke Pusat Perniagaan Nilai 3, Negeri Sembilan kelmarin.
Menerusi satu hantaran yang dimuat naik dalam Facebooknya, Asiah berpendapat, sudah tiba masanya pasangan suami isteri itu dikenakan hukuman lebih wajar selain daripada kompaun.
“Kesalahan berikutnya mungkin dan tak sesuai nak kompaun. Neelofa dan laki lebai (Haris) dia perlu didakwa di mahkamah dan dihukum penjara,” katanya.
Menurut Asiah, hukuman lebih serius oleh pihak berkuasa ke atas Neelofa atau nama sebenarnya Noor Neelofa Mohd. Noor, 32, serta suami, Haris Ismail, 26, perlu dibuat memandangkan mereka masih tidak lagi serik dengan isu serupa yang mereka lakukan sebelum ini.
“Minah (Neelofa) tu tak serik. Betul ke mak dia rasa sejuk masa mengandungkan dia?” katanya.
Menerusi satu lagu hantaran berbeza, Asiah memberi bayangan ‘plot’ yang bakal dilakukan Neelofa berhubung isu rentas negeri yang dilakukannya.

“Mula-mula dia muat naik benda kontroversi. Lepas kena kecaman hebat, hantaran dua yang berikutnya ialah memuat naik firman Allah SWT, sabda Nabi dan hadis-hadis.
“Aksi gedik till jannah (hingga ke syurga) seperti urut janggut lebai (suami) dan pelancaran produk baharu,” tulisnya dalam Facebook.
Sejak semalam, heboh dalam media sosial selepas Neelofa memuat naik beberapa video dalam InstaStory yang menunjukkan dia berada di sebuah kedai menjual permaidani yang didakwa netizen di Nilai 3. Neelofa bagaimanapun memadam hantaran tersebut.
Tindakan bekas pengacara MeleTOP itu ternyata membuatkan netizen berasa kurang senang kerana didapati sekali lagi telah melakukan rentas negeri ketika seluruh Selangor dan Kuala Lumpur sedang melaksanakan Perintah Kawalan Pergerakan Bersyarat (PKPB).
Malah, netizen juga dilihat kurang berpuas hati kerana Neelofa dan suaminya baaru sahaja dikompaun sebanyak RM60,000 pada minggu lalu selepas melanggar SOP ketika majlis perkahwinannya. – K! ONLINE


Kenduri di Kuala Lumpur punca varian Afrika Selatan di Kelantan
Oleh MUHAMMAD AYMAN GHAFFA

3 Mei 2021, 5:52 pm
KOTA BHARU – Sebanyak 10 kes varian Afrika Selatan B.1.351 yang dikesan di Kelantan setakat ini dipercayai berpunca daripada penduduk negeri ini yang menghadiri majlis atau kenduri di Kuala Lumpur baru-baru ini.
Pengerusi Kerajaan Tempatan, Perumahan dan Kesihatan negeri, Dr. Izani Husin berkata, semua kes yang terlibat dengan varian kes itu dikesan dari Kluster Bunut Sarang Burung setakat semalam.
“Siasatan mendapati penularan varian itu daripada hasil pergerakan rentas negeri dari Kelantan mungkin untuk menghadiri majlis atau kenduri di Kuala Lumpur.
“Kita orang Kelantan, suka berderak (berjalan) dan gelewak (menyibuk), namun elakkan dahulu aktiviti itu kerana keadaan Covid-19 semakin serius di negeri ini dengan lebih 400 kes sehari,” katanya.
Beliau berkata demikian pada sidang akhbar selepas menghadiri mesyuarat Jawatankuasa Kerja Keselamatan Negeri (JKKN) di Kompleks Kota Darulnaim di sini hari ini.
Varian Afrika Selantan dilaporkan mempunyai kebolehjangkitan tinggi dan mampu mengurangkan imuniti apabila individu dijangkitinya dikatakan mengalami kesan lebih buruk berbanding varian sedia ada.

Dalam perkembangan berkaitan, Dr. Izani berkata, Covid-19 di Kelantan diakui kritikal sehingga menyebabkan kerajaan negeri mengambil keputusan membuka hospital medan serta menambah Pusat Kuarantin dan Rawatan Covid-19 (PKRC).
Katanya, selain fasiliti hospital tidak mencukupi, Unit Rawatan Rapi (ICU) di hospital juga mencecah hampir 100 peratus sehingga ada pesakit lain yang kritikal terpaksa ditempatkan di wad biasa.
“Kelantan kini turut kekurangan kakitangan kesihatan dan kita ditampung petugas yang dipinjamkan dari negeri lain terutama Kedah. Jika mereka dipanggil berkhidmat ke negeri asal, Kelantan bakal berdepan masalah besar,” katanya. – K! ONLINE


Mohon awak ‘niqab’ media sosial awak Neelofa – Budak Ijat
Oleh MOHAMMAD SHAHEMY AZMI

3 Mei 2021, 6:14 pm
PETALING JAYA – Pengarah drama terkenal, Shahrulezad Mohameddin mencadangkan supaya selebriti kontroversi, Neelofa memperlahankan aktivitinya dalam media sosial selepas berturut-turut terpalit isu pelanggaran prosedur operasi standard (SOP) sehingga menimbulkan kekecohan dalam kalangan netizen.
Menerusi satu hantaran yang dimuat naik dalam Instagramnya, Shahrulezad atau dikenali sebagai Budak Ijat mencadangkan Neelofa memperlahankan aktivitinya dalam media sosial supaya tidak menjadi mangsa cacian dan makian netizen.
“Abang dah tak larat nak pertahankan kau dik. Nasihat abang dah alang-alang nak berniqab satu badan, awak ‘niqab’ lah sekali media sosial awak itu. Jangan meminta sangat caci maki orang Lofa (Neelofa) sayang.
“Tak kasihan dengan diri sendiri ke? Bulan puasa dik. Abang cakap ni bukan sebab abang nak benci atau suka-suka kecam Lofa. Abang cakap sebab dah tak larat tengok org buat dosa mengata kau, mengeji kau, sedangkan imej mulia mulia kau tu sepatutnya tidak dikecam begitu,” tulisnya.
Ujar pengarah drama Nur itu lagi, imej yang dibawa Neelofa sepatutnya membuatkan dia lebih disayangi dan bukannya semakin dibenci umum.
“Abang kasihan tempiasnya turut terkena pada golongan niqabist (berhijab) yang lain. Apatah lagi pada golongan artis yang sememangnya selalu dipandang serong.

“Maaf Lofa, kali ini saya terpaksa bersuara sebab dah melampau. Cuma jauhkan diri dari media sosial sebab orang ramai sedang memerhatikan anda berdua,” kata Shahrulezad.
Dalam hantaran itu juga, Shahrulezad turut memberikan pendapatnya tentang Neelofa dengan menyifatkan isteri kepada Haris Ismail itu seorang yang sukakan perhatian.
“Kadang-kala abang rasa Lofa memang sejenis ‘dahagakan’ perhatian-perhatian sebegini. Sengaja mencari masalah. Sikit punya banyak kedai karpet dekat Kuala Lumpur, yang kau gigih merentas sampai Nilai dan kenapa?
“Itu satu hal. Ikut dia la nak beli karpet sampai ke Zimbabwe sekali pun. Cuma yang kau gatal sangat muat naik viceo dekat InstaStory, lepas tu padan hantaran itu dan kenapa?
“Kau tak tahu ke netizen kita sejenis ikan jerung lapar darah yang pantang nampak kau buat silap. Munggu lepas kau muat naik gambar burger, lepas tu padam. Bila kena kecam, kau dengan ayat pijak semut tak mati cakap netizen bersangka buruk dengan kau. Lepas tu buat benda sama,” ujarnya.
Shahrulezad juga dalam pada itu turut meminta bekas pengacara MeleTOP itu supaya berhati-hati dan tidak lagi berkongsi segala-galanya dalam media sosial.
“Tolong jangan naikkan kemarahan netizen,” kata Shahrulezad sebagai peringatan.
Terdahulu selebriti sensasi, Neelofa sekali lagi menjadi bualan hangat netizen selepas didakwa merentas negeri ke Nilai 3, Negeri Sembilan untuk membeli karpet.
Perkara tersebut mula menjadi bualan hangat selepas Neelofa memuat naik sekeping foto dan video dalam InstaStorynya yang memaparkan dia dan suami, Haris Ismail berada di sebuah kedai karpet.
Dalam perkongsian video berkenaan, dia dilihat merakam seorang pekerja dan turut mempromosikan kedai tersebut yang terletak di Nilai 3. – K! ONLINE


Tiga nelayan terselamat bot karam
Oleh MOHD. RIFAAT ABD. HAMID

3 Mei 2021, 6:21 pm
ALOR SETAR – Tiga nelayan cemas apabila bot dinaiki mereka karam akibat terlanggar objek keras dipercayai kayu di kedudukan 3.5 batu nautika barat Pantai Sanglang dekat sini hari ini.
Bot nelayan kelas A dinaiki Abdullah Yaakob, 46, bersama dua kru, Muhamad Afifi Roslan, 28, dan Muhammad Qamarul Ariffin Zulkifli, 25, mengalami kebocoran sebelum mula tenggelam pada pukul 4 pagi.
Kesemua mangsa berusaha menyelamatkan diri dengan salah seorang daripada mereka memakai jaket keselamatan manakala dua lagi terpaksa berpaut pada tong minyak.
Mereka kemudian diselamatkan nelayan lain dan Maritim Malaysia (APMM) kira-kira pukul 8 pagi.
Pengarah Zon Maritim Kuala Kedah, Komander Maritim Noor Azreyanti Ishak berkata, Pusat Operasi Zon Maritim Kuala Kedah menerima aduan mengenai kejadian daripada seorang nelayan kira-kira pukul 7.18 pagi ini.
“Aduan dibuat setelah usaha mencari bot berkenaan oleh beberapa bot nelayan tempatan gagal,” katanya dalam satu kenyataan di sini hari ini.

Katanya, sebuah bot Kilat 29 kemudian diatur gerak ke lokasi kejadian dan mendapati ketiga-tiga mangsa telah ditemui dan diselamatkan oleh bot nelayan tempatan.
“Semua mangsa seterusnya dipindahkan ke atas bot Kilat 29 untuk dibawa balik ke Jeti Zon Maritim Kuala Kedah,” ujarnya. – K! ONLINE


Persiapan atlet Olimpik 2020 tidak terjejas jika PKP
Oleh SUBKHI SUDARJI

3 Mei 2021, 6:42 pm
PUTRAJAYA – Persiapan atlet negara yang bakal beraksi di temasya Sukan Olimpik Tokyo 2020 Julai nanti tidak akan terjejas seandainya kerajaan mengumumkan Perintah Kawalan Pergerakan (PKP).
Menteri Belia dan Sukan, Datuk Seri Reezal Merican Naina Merican berkata, kesemua atlet itu sudah biasa dengan model Gelembung Sukan yang dilaksanakan sebelum ini.
Katanya, mereka semua sudah terbiasa menjalani latihan menggunakan pendekatan kuarantin (quarantine based approach).
“(PKP) tak ganggu mereka kerana sudah terbiasa dengan model yang diperkenalkan dalam Gelembung Sukan.
“Saya boleh katakan mereka semua antara penjaga pematuhan prosedur operasi standard (SOP) yang tinggi dan saya tidak risau kerana semuannya terkawal,” katanya.
Menurut Reezal, kepulangan atlet-atlet lain daripada menyertai kejohanan-kejohanan lain di luar negara bagaimana sedikit membimbangkan pihaknya.

“Saya risaukan mereka (atlet) yang beraksi di kejohanan luar negara yang berisiko tinggi antaranya Portugal dan Poland sebelum ini,” ujarnya.
Beliau berkata demikian pada majlis bersama rakan industri dan rakan strategik pelaksana Skim Perantisan Nasional (SPN) di Satria Ballroom, Dorsett, Putrajaya, hari ini.
Majlis berkenaan diadakan bagi menghargai kerjasama rakan industri dan rakan stategik pelaksana SPN dalam membantu Kementerian Belia dan Sukan (KBS) menyediakan peluang pekerjaan kepada belia melalui SPN. – K! ONLINE


Penunggang motosikal bergesel sesama sendiri
Oleh MOHD SYALMIZI HAMID

3 Mei 2021, 4:34 pm
BALIK PULAU – Seorang remaja cedera selepas motosikalnya ditunggangnya bergesel dengan beberapa buah motosikal rakannya yang lain ketika menunggang secara beramai-ramai di Lebuh Raya Tun Dr. Lim Chong Eu berdekatan Queensbay Mall dekat sini malam tadi.
Insiden kira-kira pukul 10.20 malam itu tular di media sosial hari ini apabila rakaman video 29 saat memaparkan kira-kira 30 motosikal yang ditunggang itu dikongsi pengguna.
Berdasarkan rakaman itu, kenderaan berkenaan dilihat ditunggang secara berkumpulan dipercayai laju sebelum beberapa buah motosikal terbalik kerana bergesel sesama sendiri.
Menurut Ketua Polis Daerah Barat Daya, Superintendan A.A. Anbalagan, kemalangan itu membabitkan sekumpulan 30 penunggang motosikal.
“Kejadian berlaku sebaik kenderaan peronda polis tiba di tempat kemalangan dan rakaman itu tular di media sosial.
“Seorang penunggang lelaki berusia 18 tahun cedera pada lengan dan belakang badan serta dia dibawa ke Hospital Pulau Pinang untuk mendapatkan rawatan,” katanya kepada pemberita hari ini.

Sementara itu, beliau berkata, pihaknya masih melakukan siasatan berhubung dakwaan bahawa kumpulan berkenaan dikatakan mahu melakukan kegiatan lumba haram.
“Siasatan sedang diteruskan. Tidak dipastikan (dakwaan berluma) kerana di dalam video tiada aksi merempit, cuma dilihat (menunggang) berkumpulan,” katanya.
Beliau berkata, kes itu disiasat di bawah Rule 10 LN166/59. – K! ONLINE


Kempunan jual mercun, rokok seludup bernilai RM135,998
Oleh NUR ALINA HASSAN

3 Mei 2021, 4:26 pm
BATU PAHAT- Polis berjaya mematahkan aktiviti penjualan rokok tanpa cukai dan mercun sempena Aidilfitri hasil penahanan seorang lelaki tempatan di sebuah premis di Pekan Parit Yaani, di sini semalam.
Dalam kejadian pada pukul 2.30 petang itu, seorang lelaki berusia 39 tahun telah berjaya diberkas hasil daripada Ops Kontraban Batalion Pasukan Gerakan Am (PGA).
Pegawai Memerintah Batalion 5 PGA Simpang Renggam, Superintendan Dimin Awang berkata, sebanyak 665 karton rokok seludup pelbagai jenama yang tidak mempunyai cukai kastam dan 1,157 kotak mercun pelbagai jenis telah dirampas.
“Anggaran nilai rokok seludup berkenaan adalah sebanyak RM29,261, manakala anggaran nilai cukai rokok seludup berkenaan sebanyak RM96,703.
“Manakala jumlah anggaran nilai mercun pula adalah sebanyak RM10,034 sekaligus menjadikan jumlah keseluruhan rampasan ini sebanyak RM135,998,” katanya dalam kenyataan, hari ini.
Menurut Dimin, rampasan diserahkan kepada Ibu Pejabat Polis Daerah (IPD) Batu Pahat untuk tindakan lanjut.

Kes disiasat mengikut Seksyen 8 Akta Bahan Letupan 1957 (Akta 207) serta Seksyen 135 (1) Akta Kastam 1967.
“Serbuan ini berjaya melumpuhkan sindiket pengedaran mercun bagi musim perayaan Aidilfitri dan rokok tanpa cukai di sekitar Batu Pahat,” katanya.-K! ONLINE


26 terbunuh dalam nahas bot di Bangladesh
Oleh KOSMO!

3 Mei 2021, 5:15 pm
DHAKA – Sekurang-kurangnya 26 individu terbunuh apabila sebuah bot laju yang dipenuhi penumpang berlanggar dengan sebuah kapal membawa muatan pasir.
Polis berkata, bot laju yang membawa sekurang-kurangnya 36 penumpang dari bandar Mawa bertembung dengan sebuah lagi kapal di sungai Padma ketika ia menghampiri stesen sungai utama di Schibchar.
“Kami telah menemui 26 mayat termasuk seorang wanita serta menyelamatkan lima lain yang cedera termasuk tiga orang kanak-kanak,” jelas pegawai polis, Amir Hossain kepada AFP.
Amir berkata bahagian hadapan bot hancur selepas berlanggar dengan bahagian sisi kapal pengangkut sebelum ia tenggelam ke dalam sungai.
Seorang saksi kejadian, Abdur Rahman berkata dia terdengar bunyi yang kuat ketika kedua-dua bot tersebut berlanggar sebelum terbalik.
“Ketika bergegas ke tempat kejadian, kami melihat bot laju tersebut terbelah dua dan ratusan orang kampung mula menjalankan kerja menyelamat sebelum turut disertai polis dan anggota bomba,” katanya.

Bangladesh sedang membina jalan dan jambatan kereta api terbesar negara itu berdekatan lokasi kejadian.
Kerja-kerja pembinaan telah melambatkan pergerakan feri ke sungai, menyebabkan orang ramai memilih perkhidmatan bot laju yang kurang selamat dan hanya memerlukan sekitar 15 minit untuk membuat persimpangan berbanding feri yang mengambil masa hampir dua jam.
Kemalangan di sungai sering terjadi di negara yang mempunyai ratusan sungai itu.
Awal bulan lalu, lebih 30 orang maut selepas sebuah feri dari pusat bandar Narayanganj dengan kira-kira 50 penumpang berlanggar dengan sebuah kapal kargo besar. -AFP


Larangan rentas negeri kekal sehingga 17 Mei
Oleh MOHD. HUSNI MOHD. NOOR

3 Mei 2021, 5:12 pm
PUTRAJAYA – Orang ramai sudah boleh melupakan hasrat untuk merentas negeri atau pulang ke kampung bagi menyambut Aidilfitri tahun ini.
Menteri Kesihatan, Datuk Seri Dr. Adham Baba berkata, pergerakan rentas negeri masih tidak dibenarkan sehingga 17 Mei ini atau sehingga tarikh lain diputuskan kelak.
Adham berkata, keputusan itu dibuat selepas mengambil kira lebih 13 kluster akibat merentas negeri dilaporkan di beberapa negeri sejak April lalu.
Malah, katanya, beberapa kluster komuniti turut dikesan membabitkan kontak rapat dalam kalangan ahli keluarga dan komuniti setempat selepas menghadiri majlis dan program.
“Kami mengesan beberapa kluster yang tercetus dalam komuniti akibat majlis dan program seperti  majlis pengebumian, perkahwinan, sambutan perayaan, majlis kesyukuran, majlis pertunangan dan bencana banjir,” katanya pada sidang akhbar di sini hari ini.
Katanya, mengambil kira perkara itu, kementerian memutuskan aktiviti rentas negeri tidak dibenarkan sehingga 17 Mei ini atau sehingga tarikh baharu diumumkan kelak. – K! ONLINE


Respa ucap syabas dan tahniah ke atas KPN baharu
3 Mei 2021, 4:14 pm
PETALING JAYA – Persatuan Pegawai-Pegawai Kanan Polis Bersara Malaysia (Respa) mengucapkan syabas dan tahniah kepada Datuk Seri Acryl Sani Abdullah Sani di atas pelantikannya sebagai Ketua Polis Negara (KPN) yang ke-13 bagi menggantikan Tan Sri Abdul Hamid Bador.
Presidennya, Tan Sri Datuk Mohd. Ismail Che Rus berkata, pelantikan tersebut meneruskan tradisi sekian lama Polis Diraja Malaysia (PDRM) iaitu Timbalan KPN dipilih menggantikan KPN yang bersara.
“Datuk Seri Acryl Sani memiliki kelayakan dan pengalaman luas untuk memimpin PDRM ke arah yang lebih cemerlang.
“Pihak Respa akan terus menyokong beliau dan PDRM khasnya di bidang yang memerlukan penglibatan masyarakat seperti pencegahan jenayah,” katanya dalam satu kenyataan di sini hari ini.
Jelasnya lagi, Respa merakamkan setinggi penghargaan kepada Tan Sri Abdul Hamid yang akan menamatkan perkhidmatannya sebagai KPN hari ini.
“Kesungguhan beliau memerangi jenayah dan meningkatkan integriti pasukan akan terus dikenang dan seharusnya diteladani oleh penggantinya.

“Selamat bertugas kepada Datuk Seri Acryl Sani dan selamat bersara kepada Tan Sri Abdul Hamid Bador,” ujarnya. – K! ONLINE


Cuti raya petugas Jabatan Kesihatan Kelantan dibeku
Oleh YATIMIN ABDULLAH

3 Mei 2021, 4:51 pm
KOTA BHARU – Cuti sambutan Hari Raya Aidilfitri para petugas Jabatan Kesihatan Negeri Kelantan (JKNK) terpaksa dibekukan untuk membantu rawatan pesakit yang dijangkiti Covid-19 di negeri ini.
Pengarahnya, Datuk Dr. Zaini Husin berkata, pendekatan itu terpaksa diambil selepas melihat situasi semasa Covid-19 di Kelantan semakin meruncing ketika ini.
Menurutnya, penggunaan tenaga kerja terpaksa dibahagikan bagi memastikan tugasan kakitangan berada pada tahap terbaik dan sentiasa mencukupi.
“Sehingga kini, keupayaan dalam aspek kemudahan rawatan di Kelantan melawan Covid-19 sudah mencecah 85 peratus.
“Situasi itu menunjukkan Kelantan berada dalam keadaan kritikal ketika ini,” katanya ketika ditemui pemberita Kompleks Kota Darulnaim di sini hari ini.
Dr. Zaini berkata, selain itu, pihaknya telah memohon bantuan kakitangan Jabatan Kesihatan dari negeri-negeri lain bagi melancarkan tugasan.

Katanya, kesemua kakitangan itu sudah ditempatkan di hospital-hospital yang diperlukan untuk membantu pesakit-pesakit yang dijangkiti Covid-19.
“Saya merayu kepada rakyat di negeri untuk terus mematuhi prosedur operasi standard (SOP) seperti yang telah ditetapkan oleh pihak kerajaan,” katanya.-K!ONLINE


Cari rakan hilang, jumpa mayat tergantung atas pokok
Oleh NOOR HAYATI MAMAT

3 Mei 2021, 4:56 pm
SETIU – Beberapa penduduk Kampung Hulu Sat, Hulu Terengganu memasuki kawasan belukar untuk mencari rakan mereka yang hilang sejak hampir sebulan lalu gempar apabila terserempak dengan satu mayat seorang lelaki di Kampung Alur Lek dekat sini hari ini.
Mayat lelaki yang masih belum disahkan identitinya itu dijumpai tergantung di atas pokok di kawasan berbukit pada pukul 8.30 pagi.
Mohd. Rauf Mat Hasan, 25, berkata, dia dan beberapa penduduk kampung lain sedang mencari rakan mereka berusia 30-an yang sebelum ini dilaporkan hilang kira-kira seminggu sebelum 1 Ramadan lalu.
“Saya dan tiga rakan sekampung memutuskan untuk memasuki kawasan belukar ini pada pagi tadi selepas motosikal lelaki tersebut ditemui di kawasan berhampiran pada pukul 2.30 petang, semalam.
“Sewaktu berhenti rehat, saya telah terpandang satu objek tergantung di atas pokok yang kemudiannya disahkan sebagai mayat sudah mereput,” katanya ketika ditemui Kosmo! di lokasi kejadian di sini hari ini.
Mohd. Rauf tidak menolak kemungkinan mayat yang sudah mereput itu adalah rakan sekampungnya yang hilang berkenaan.

Begitupun, dia menyerahkan kepada pihak polis untuk membuat siasatan lanjut. – K! ONLINE


Lelaki tular insiden parkir di pangsapuri didenda RM5,500
Oleh NUZULSHAM SHAMSUDDIN

3 Mei 2021, 4:41 pm
PETALING JAYA – Seorang lelaki yang tular dalam insiden pergaduhan dengan Ahli Jawatankuasa Pengurusan (AJK) di sebuah pangsapuri dua tahun lalu, dijatuhi hukuman denda RM5,500 oleh Mahkamah Majistret di sini hari ini.
Majistret Nurshahira Abdul Salim menjatuhkan hukuman denda itu terhadap Syed Mohamad Nizam Syed Hussein, 46, selepas tertuduh mengaku bersalah atas tiga pertuduhan yang disabitkan ke atasnya.
Sekiranya kesemua jumlah denda itu gagal dibayar, tertuduh yang bekerja sebagai pemandu lori itu boleh dipenjara enam bulan dan tertuduh membayar kesemua jumlah denda itu.
Mengikut pertuduhan pertama tertuduh didakwa dengan sengaja mendatangkan kecederaan terhadap Muhammad Khairul Anwar Khairuddin, 40, dengan menendang mangsa pada bahagian badan sebelah kiri.
Bagi kesalahan itu pertuduhan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda RM2,000 atau kedua-duanya jika sabit kesalahan.
Pertuduhan kedua, bapa empat anak itu didakwa telah melakukan khianat dengan merosakkan besi palang pengawal milik pengurusan pangsapuri itu yang didakwa mengikut Seksyen 427 Kanun Keseksaan yang memperuntukkan hukuman penjara maksimum lima tahun atau denda atau kedua-duanya.

Sementara pertuduhan ketiga, tertuduh didakwa mengeluarkan kata-kata ugutan jenayah dan mendatangkan ketakutan terhadap mangsa sama (Muhammad Khairul) yang didakwa mengikut Seksyen 506 Kanun Keseksaan yang memperuntukkan hukuman penjara maksimum tujuh tahun atau denda atau kedua-dunya.
Kesemua kesalahan itu dilakukan di bawah sebuah blok pangsapuri di Kota Damansara di sini pukul 11.30 pagi pada 2 November 2019.
Terdahulu tertuduh dalam rayuannya memohon mahkamah memberikan hukuman denda yang rendah dan menyesal atas perbuatan tersebut.
Katanya, dia juga perlu menyara isteri dan empat anak, berusia lapan hingga 20 tahun, yang mana mereka masih bersekolah termasuk dua di kolej.
Bagaimanapun Timbalan Pendakwa Raya Lau Chia Xin memohon mahkamah mengenakan hukuman setimpal terhadap tertuduh sebagai pengajaran.
Pada November 2019, media melaporkan tular sebuah video menunjukkan seorang lelaki bercakap kasar dan mengeluarkan kata-kata kesat selepas diminta mengalihkan keretanya yang diletakkan di luar petak parkir pelawat.
Lelaki tersebut yang turut menggelarkan dirinya sebagai Lan Gila dirakam dilihat beberapa kali mengugut untuk mencederakan sesiapa yang cuba mengunci tayar kenderaannya.-K!ONLINE


Isu integriti anggota, pegawai PDRM jadi keutamaan
3 Mei 2021, 4:02 pm
PETALING JAYA – Isu integriti dalam kalangan pegawai dan anggota Polis Diraja Malaysia (PDRM) menjadi perkara utama yang akan diberi perhatian dan tumpuan bagi memastikan pasukan itu bebas daripada ancaman rasuah.
Datuk Seri Acryl Sani Abdullah Sani yang akan menjalankan tugas sebagai Ketua Polis Negara (KPN) ke-13 esok berkata, pihaknya akan membentangkan isu berkenaan integriti itu secara menyeluruh dalam satu sesi khas nanti.
“Kita akan fokuskan beberapa isu mengikut turutan kepentingannya,” ujarnya ketika sidang akhbar yang disiarkan secara live di laman sosial Facebook rasmi PDRM selepas selesai majlis serah terima tugas, hari ini.
Anak kelahiran Petaling Jaya, Selangor itu turut mengakui tugas sebagai orang nombor satu dalam PDRM merupakan satu beban yang berat jika terpaksa ditanggung bersendirian.
“Saya harap setiap pegawai dan anggota PDRM sentiasa dapat bersama-sama dengan saya bagi memastikan keselamatan dan kesejahteraan masyarakat dilindungi sepenuhnya.
“Jika ditanya perasaan saya (pelantikan sebagai KPN), ikhlas saya katakan ia seolah-olah satu bebanan yang berat diletakkan di kedua-dua bahu saya. Saya percaya jika bersendirian, saya tidak mampu menggalas tanggungjawab ini kerana setiap keputusan yang dilakukan pasti ada perasaan mampu atau tidak, akan berlegar di fikiran kita.

“Bagaimanapun saya yakin dengan barisan pengarah, ketua-ketua polis negeri dan ketua polis daerah yang akan membantu, berganding bahu dalam setiap tugasan yang belum selesai ini demi kesejahteraan dan keselamatan rakyat,” ujarnya.
Sebagai rekod, Acryl Sani akan memulakan tugas sebagai KPN ke-13 berkuat kuasa esok bagi menggantikan Tan Sri Abdul Hamid Bador yang tamat kontrak perkhidmatannya hari ini. – K! ONLINE


Agong zahir rasa bangga kejayaan pelajar dalam peperiksaan IGCSE
Oleh NUR HUDA MUSA

3 Mei 2021, 3:56 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada Cheryl Chow Shu Wei atas kejayaannya dinobatkan ‘Top In The World’ bagi mata pelajaran kimia peperiksaan International General Certificate of Secondary Education (IGCSE) baru-baru ini.
Seri Paduka Baginda turut menzahirkan rasa sukacita dan bangga atas pencapaian cemerlang pelajar Sekolah Antarabangsa Beaconhouse Sri Inai, Petaling Jaya tersebut yang telah mengharumkan nama negara di peringkat antarabangsa.
Baginda turut menzahirkan ucapan semoga kejayaan Su Wei, 17, menjadi inspirasi kepada seluruh rakyat Malaysia khususnya golongan pelajar dan belia untuk terus bekerja keras dan berusaha mencapai kecemerlangan dalam bidang masing-masing.
Seri Paduka Baginda menzahirkan ucapan selamat maju jaya kepada Shu Wei dan mendoakan semoga beliau dilimpahi kejayaan cemerlang dan terus mengharumkan nama Malaysia di persada antarabangsa di masa hadapan.
“Sesungguhnya, kejayaan adik Cheryl Chow Shu Wei sekali lagi membuktikan bahawa Malaysia mampu melahirkan pelajar dan individu yang berkualiti, berwibawa dan bertaraf antarabangsa.
“Ianya juga membuktikan bahawa dengan iltizam dan usaha yang bersungguh-sungguh, rakyat Malaysia mampu bersaing dan berjaya di persada antarabangsa,” titahnya.

Terdahulu, Shu Wei memperolehi pengiktirafan daripada Cambridge Assessment International Education setelah berjaya mengenepikan hampir sejuta pelajar lain dari seluruh dunia semasa acara Outstanding Cambridge Learner Awards, baru-baru ini.
Beliau memperolehi markah piawaian tertinggi dalam peperiksaan IGCSE bagi mata pelajaran Kimia.
Shu Wei pernah dinobatkan sebagai peserta terbaik di acara Mangahigh East Asia Maths Challenge 2019, mengatasi seramai 14,240 orang pelajar dari Jepun, Korea Selatan, Singapura dan negara-negara sekitar Asia Timur.
Beliau turut pernah memperolehi pingat emas di acara Kangaroo Math Competition peringkat kebangsaan dan di pertandingan University of St Andrews Competition juga pada tahun 2019. – K! ONLINE


Instafamous dikompaun RM1,500 tidak pakai pelitup muka
Oleh NOR IDAYU BOSRO

4 Mei 2021, 11:45 pm
PUTRAJAYA – Seorang instafamous dikompaun RM1,500 kerana tidak memakai pelitup muka dalam video adegan raya melibatkan anggota polis berpakaian uniform yang dimuat naik di laman sosial miliknya baru-baru ini.
Ketua Polis Daerah Putrajaya, Asisten Komisioner Mohd. Fadzil Ali berkata, kompaun kerana melanggar prosedur operasi standard (SOP) yang ditetapkan Majlis Keselamatan Negara itu dikeluarkan selepas lelaki terbabit hadir memberi keterangan di Ibu Pejabat Polis Daerah (IPD) Putrajaya di sini, semalam.
Mengulas mengenai video tersebut, beliau berkata pihaknya mengesan ia dimuat naik individu terbabit pada pukul 9.15 malam, Ahad lalu dan semakan mendapati lokasi adegan raya itu dilakonkan di Bukit Rimau, Presint 3.
“Video tersebut turut melibatkan kenderaan polis jenis Proton Preve serta kenderaan persendirian jenis Honda City milik lelaki tempatan dan anggota yang terlibat dalam adegan lakonan tersebut berpakaian penuh uniform,” katanya dalam kenyataan hari ini.
Mohd. Fadzil berkata dalam video berkenaan, individu terbabit tidak memakai pelitup muka selain dilihat mempersendakan alasan-alasan yang diberikan bagi tujuan rentas negeri.
Menurut beliau, dua anggota polis dan seorang anggota tentera yang terlibat dalam video tersebut sedang bertugas dalam pasukan pematuhan SOP Perintah Kawalan Pergerakan Pemulihan IPD Putrajaya.

“Saya tidak pernah membenarkan video tersebut dirakam atau dikeluarkan dan tiada sebarang bayaran atau sagu hati diterima oleh pihak polis dalam hal ini,” katanya. -K! ONLINE


Jadi gelandangan selepas ibu bapa meninggal akibat Covid-19
Oleh MOHD YUNUS YAKKUB

4 Mei 2021, 11:34 pm
KLANG – Seorang kanak-kanak lelaki berusia 12 tahun yang menjadi gelandangan di Bukit Raja di sini selepas ibu bapanya meninggal dunia akibat Covid-19 pada Januari lalu dibantu penceramah popular, Ebit Lew.
Menurut Ebit di laman Facebook, beliau yang menerima pesanan mesej terus bergegas ke kawasan tersebut sebelum menemui kanak-kanak itu tidur di jalanan di lokasi tersebut.
“Dari jauh tengok adik ini, terus rasa hendak menangis sebab baik dan beradab sangat.
“Fikir macam mana hidup merata begini. Bila tanya mak ayah jer terus adik ni menangis. Allahuakbar. Saya sampai tadi terus adik cium tangan,” katanya.
Menurut penceramah itu, kanak-kanak itu yang tidak mempunyai telefon bimbit serta tidak mengenal beliau.
Tambah Ebit, kanak-kanak yang disifatkan mempunyai wajah yang suci itu turut menegaskan berpuasa dengan mendapat makanan hasil pemberian orang ramai untuk bersahur dan berbuka.

Kanak-kanak itu juga menyatakan tidak mempunyai sesiapa lagi selepas kematian ibu bapanya.
“Jangan cakap macam tu adik. Saya dan semua yang ada sini macam keluarga adik.
“Saya terus membuat laporan polis sebelum membawanya ke pasar raya,” jelasnya.
Ebit turut memaklumkan kanak-kanak itu juga bersetuju untuk mengikuti pembelajaran di madrasah dengan alasan untuk menemui ibu bapanya di syurga.
“Terus makin sedih,saya pun rindu mak. Rindu ayah. Kami bersolat bersama-sama dan terus hantar adik itu memasuki madrasah.
“Walaupun sekejap terasa rapat dan seperti keluarga dan berharap adik itu menjaga dirinya,” ujarnya.
Mengulas lanjut, Ebit turut mendoakan kanak-kanak itu cemerlang dan menjadi anak yang soleh. -K!ONLINE


Rentas negeri masih dilarang untuk semua pihak
4 Mei 2021, 10:25 pm
PETALING JAYA – Pergerakan rentas negeri masih lagi tidak dibenarkan dan tiada sebarang pengecualian bagi mana-mana pihak.
Menteri Kanan (Keselamatan), Datuk Seri Ismail Sabri Yaakob berkata, rentas negeri masih dilarang kecuali bagi-bagi kes tertentu dengan kebenaran pihak berkuasa.
“Kuasa untuk menahan sesiapa yang mahu rentas negeri terletak pada pihak polis, jadi saya percaya tiada pengecualian kecuali beberapa perkara seperti kematian keluarga, sakit sehingga nazak tetapi individu terbabit perlu mendapatkan kebenaran polis.
“Semuanya terletak pada tangan pihak berkuasa, jika betul ada urusan penting, isi borang dan mohon kebenaran kepada mereka,” katanya dalam sidang khas hari ini.
Beliau berkata demikian bagi menjawab soalan yang dikemukakan wartawan sekiranya golongan kenamaan diberikan kelonggaran untuk pergerakan rentas negeri atas alasan remeh.
Jelasnya lagi, ada juga pihak yang tidak bertanggungjawab mahu merentas negeri tanpa sebab munasabah.

“Pada hujung minggu, permohonan untuk rentas negeri mencecah sehingga 40,000 permohonan, justeru itu, individu perlu kemukakan bukti sahih dan sebab munasabah untuk merentas negeri kepada pihak polis,” ujarnya. – K! ONLINE


Polis kesan pesakit Covid-19 lari dari hospital
Oleh NUR SYAZWANA MANSOR

4 Mei 2021, 9:40 pm
SUNGAI PETANI – Polis sedang giat mengesan seorang pesakit Covid-19 yang melarikan diri dari Hospital Lama Sungai Petani di sini hari ini.
Pesakit berusia 39 tahun itu yang sudah enam hari menjalani rawatan di hospital tersebut disedari tiada di katilnya di wad B1 oleh seorang jururawat pada pukul 8.45 pagi tadi.
Pesakit lain kemudian memaklumkan lelaki terbabit membawa beg dan barangan peribadinya keluar pada pukul 6.30 pagi tadi.
Ketua Polis Daerah Kuala Muda, Asisten Komisioner Adzli Abu Shah berkata, pihaknya mempergiatkan usaha mengesan pesakit Covid-19 yang melarikan diri berkenaan.
Menurutnya, hasil siasatan awal mendapati lelaki terbabit telah  mendapatkan rawatan di Hospital Sultan Abdul Halim di sini bagi tujuan pembedahan kecil pada tangannya yang bernanah pada Khamis lalu.
Katanya, lelaki terbabit menjalani ujian calitan Covid-19 sebagai prosedur hospital dan dimasukkan ke pusat kuarantin di wad B1 Hospital Lama Sungai Petani setelah keputusan positif di peroleh pada Jumaat lalu.

“Pihak Kementerian Kesihatan (KKM) juga tidak dapat mengenal pasti subjek mempunyai kontak rapat dengan sesiapa memandangkan KKM sedang menyiasat perkara tersebut,” jelasnya.
Beliau berkata satu pasukan petugas khas telah digerakkan untuk mencari lelaki terbabit di rumahnya di Taman Bandar Baru, Sungai Lalang di sini.
“Bagaimanapun, maklum balas daripada pihak pasukan petugas mendapati lelaki itu tiada di rumah,” ujarnya.
Katanya, KKM juga telah dimaklumkan untuk mengesan lelaki terbabit.
“Sekiranya dia ditemui, kita akan hubungi pihak KKM untuk tindakan lanjut,” katanya.
Tambahnya, kes diklasifikasikan di bawah Seksyen 11(3)(a) Akta Pencegahan dan Pengawalan Penyakit Berjangkit 1988. – K! ONLINE


Neelofa, Haris beri keterangan selama empat jam
Oleh NOR SHAFAWATI YUP dan AFIFI HAFIZ MOHD NOR

4 Mei 2021, 9:32 pm
SEREMBAN – Selebriti popular, Noor Neelofa Mohd. Noor telah hadir memberi keterangan di Ibu Pejabat Polis Daerah (IPD) Nilai bagi membantu siasatan berhubung penularan gambar dan video mereka mengunjungi sebuah premis menjual karpet di Pisat Peniagaan Nilai 3.
Ketua Polis Daerah Nilai, Superintendan Mohd. Fazley Ab. Rahman berkata, Neelofa dan suaminya Muhammad Haris Mohd. Ismail tiba di IPD Nilai pada pukul 2.30 petang dan selesai memberi keterangan selepas lebih kurang empat jam.
“Pihak polis telah mengambil keterangan pasangan selebriti berkaitan penularan gambar dan video mereka berada di premis menjual karpet di Nilai 3.
“Mereka hadir pada pukul 2.30 petang dan selesai memberi keterangan pada pukul 6.45 petang,” katanya di sini hari ini.
Difahamkan Neelofa dan suaminya hadir ke IPD Nilai dengan menaiki kereta jenis Toyota Vellfire.
Menurut Mohd. Fazley, selain itu keterangan pemilik premis serta pembantu kedai karpet turut dirakamkan dan kertas siasatan akan dirujuk kepada Timbalan Pendakwa Raya setelah beberapa tindakan dikemaskini.

Sementara itu, Timbalan Ketua Polis Negeri Sembilan, Senior Asisten Komisioner Datuk Che Zakaria Othman berkata, tiada sebarang keistimewaan mahupun perbezaan diberikan kepada selebriti dan usahawan tersebut dalam siasatan kes mereka yang didakwa melanggar prosedur operasi standard (SOP) dengan merentas negeri ke Nilai di sini baru-baru ini.
Che Zakaria berkata, siasatan melibatkan pasangan selebriti itu akan berjalan seperti biasa mengikut perundangan yang ada.
“Siasatan oleh pihak polis adalah sama, tidak ada bezanya di antara selebriti, orang awam biasa atau orang kampung, tiada beza, semua darah merah, tiada bezanya.
“Siasatan juga masih belum selesai, tunggu siasatan lanjut, hasilnya akan dibawa kepada pegawai pendakwa raya negeri untuk dapatkan arahan lanjut,” katanya.
Beliau berkata demikian pada Majlis Sumbangan Bubur Lambuk Persatuan Bekas Pegawai Kanan Polis (Respa) Negeri Sembilan Kepada ‘Frontliner’ PDRM di Ibu Pejabat Polis Kontinjen (IPK) Negeri Sembilan di sini hari ini. -K! ONLINE


DPP positif Covid -19, bahagian perbicaraan dan rayuan AGC dikuarantin
Oleh NUZULSHAM SHAMSUDDIN

4 Mei 2021, 11:56 pm
PUTRAJAYA – Kesemua kes-kes jenayah yang dijadualkan berlangsung di Mahkamah Rayuan dan Mahkamah Persekutuan, Putrajaya bermula 3 hingga 13 Mei ini telah ditangguhkan dan dijangka akan bermula semula pada 17 Mei ini.
Ia berikutan apabila salah seorang Timbalan Pendakwa Raya (DPP) dari Bahagian Perbicaraan dan Rayuan, Jabatan Peguam Negara (AGC) itu telah disahkan positif Covid – 19 pada Jumaat lalu.
Justeru sebilangan besar Timbalan-timbalan Pendakwa Raya dari bahagian itu perlu menjalani kuarantin di rumah masing-masing selama 10 hari mengikut Prosedur Operasi Standard (SOP) kerajaan atau sehingga diarahkan sebaliknya oleh pihak Kementerian Kesihatan Malaysia (KKM).
Bahagian Perbicaraan dan Rayuan tersebut diketuai, Timbalan Pendakwa Raya, Manoj Kurup.
Kebenaran untuk menangguhkan kesemua kes-kes itu diberikan oleh Ketua Hakim Negara, Tun Tengku Maimun Tuan Mat dan Presiden Mahkamah Rayuan, Tan Sri Rohana Yusuf pada Sabtu lalu yang kemudian disampaikan kepada Manoj melalui emel daripada Ketua Pendaftar Mahkamah Persekutuan, Ahmad Terrirudin Mohd. Salleh.- K!ONLINE


12 individu hadiri majlis berbuka puasa diambil keterangan
Oleh EDDY AQMAL MOHAMED HAMIDI

4 Mei 2021, 10:28 pm
KUALA LUMPUR – Seramai 12 individu telah dipanggil bagi dirakamkan percakapan berhubung dakwaan gagal mematuhi prosedur operasi standard (SOP) Perintah Kawalan Pergerakan Bersyarat (PKPB) pada Majlis Berbuka Puasa dan Rapatkan Saf di Hotel Westin di sini, 29 April lalu.
Ketua Polis Daerah Dang Wangi, Asisten Komisioner Mohamad Zainal Abdullah berkata, mereka yang dipanggil terdiri daripada pihak penganjur, artis dan juga selebriti yang menghadiri majlis tersebut.
“Seramai tujuh daripada mereka telah hadir ke Ibu Pejabat Polis Daerah (IPD) Dang Wangi semalam manakala lima lagi telah hadir hari ini bagi memberi keterangan berhubung kejadian.
“Setakat ini hanya 12 individu yang telah dikenal pasti untuk membantu siasatan namun mungkin lebih ramai akan dipanggil selepas ini,” katanya ketika dihubungi di sini hari ini.
Menurut Mohamad Zainal, kertas siasatan berhubung kes tersebut sedang dilengkapkan dan akan diserahkan kepada Timbalan Pendakwa Raya dalam masa terdekat.
“Fokus siasatan adalah kepada pihak penganjur dan individu yang didapati gambarnya tular dan kelihatan tidak mematuhi SOP penjarakan fizikal pada majlis berkenaan namun kita (polis) juga akan melihat semua sekali kesalahan yang mungkin wujud seperti kesalahan rentas daerah atau negeri tanpa sebab yang dibenarkan.

“Kes disiasat mengikut Seksyen 21 Akta Pencegahan Dan Pengawalan Penyakit Berjangkit 1988 serta Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Kawalan Pergerakan Bersyarat (No 4) 2021,” tegas beliau.
Terdahulu, Kosmo! Online pada 2 Mei lalu melaporkan bahawa kertas siasatan telah dibuka oleh pihak polis susulan penularan beberapa keping gambar majlis berkenaan yang menerima kritikan dan dipertikaikan oleh netizen.
Dalam gambar yang tular di media sosial menunjukkan antara artis yang hadir pada majlis itu adalah penyanyi rap Caprice, Ashraf Muslim, Heliza Helmi, Iman Troye, Mawar Rashid dan PU Hafiz.


Warga emas, wanita hamil ditahan jual rokok seludup
Oleh DIYANATUL ATIQAH ZAKARYA

4 Mei 2021, 10:37 pm
JASIN – Lima peniaga kedai runcit termasuk dua warga emas dan seorang wanita hamil ditahan polis selepas dipercayai terlibat dalam kegiatan menjual rokok seludup dalam Op Kontraban yang dijalankan di sekitar daerah ini, semalam.
Dalam operasi kira-kira pukul 10 pagi itu, kesemua yang ditahan berusia 30 hingga 80 tahun.
Ketua Polis Daerah Jasin, Deputi Superintendan Mispani Hamdan berkata, hasil maklumat awam, serbuan telah dilakukan secara serentak di lima buah premis kira-kira pukul 10 pagi oleh sepasukan sembilan anggota.
Katanya, hasil pemeriksaan di lokasi telah menemukan pelbagai jenis rokok tidak bercukai dan kesemuanya dirampas dengan nilai keseluruhan RM6,800.
“Hasil siasatan awal, kita percaya kesemua mereka termasuk dua warga emas dan seorang wanita hamil telah lama menjual rokok seludup ini yang didapatkan daripada dalang atau pembekal.
“Kita sedang mengesan individu lain yang terlibat dalam kegiatan rokok seludup ini. Para peniaga suka menjual rokok ini kerana ia laku disebabkan harganya jauh lebih murah berbanding pasaran iaitu RM6.50 sekotak,”katanya.

Beliau berkata demikian pada sidang akhbar di Ibu Pejabat Polis Daerah Jasin, di sini, hari ini.
Mengulas lanjut, beliau berkata, kesemua yang ditahan bagaiamanapun tidak mempunyai rekod jenayah lampau.
“Seorang lelaki berusia 30 tahun dan wanita berusia 50 tahun direman mulai hari ini sehingga esok mengikut Seksyen 117 Kanun Prosedur Jenayah untuk siasatan lanjut.
“Tiga lagi individu dibenarkan diikat jamin memandangkan faktor usia iaitu dua lelaki warga emas masing-masing berusia 79 dan 80 tahun, manakala seorang lagi wanita hamil berusia 35 tahun,” katanya.
Katanya, kesemua mereka disiasat mengikut Seksyen 135(1)(d) Akta Kastam 1967. -K! ONLINE


Keluarga 28 anak terima banyak bantuan daripada LZS
Oleh MOHD YUNUS YAKKUB

4 Mei 2021, 9:10 pm
SHAH ALAM – Sebuah keluarga besar yang mempunyai 28 orang anak di Klang dan tular di laman sosial sejak semalam merupakan asnaf yang telah dibantu oleh Lembaga Zakat Selangor (LZS) sejak 2010.
Ketua Pegawai Eksekutif LZS, Saipolyazan Mat Yusop berkata, berdasarkan rekod juga mendapati keluarga itu telah menerima pelbagai bantuan daripada pihaknya termasuk kewangan, bulanan, makanan, sewa rumah, modal, persekolahan anak, raya serta kecemasan.
Katanya, malangnya terdapat sebahagian anaknya tidak bersekolah dan sesi kaunseling dan induksi akan dilakukan kepada ahli keluarga termasuk ketua keluarga berkenaan.
“Ini supaya mereka dapat mengubah kehidupan kerana merupakan antara Rangka Tindakan (Blueprint) yang digariskan dalam pembangunan asnaf di Selangor.
“Mereka juga akan diberikan motivasi termasuk perlu menandatangani akur janji untuk berubah. Manakala, anak-anak yang tercicir di sekolah menengah akan dibantu dengan mencari kursus vokasional dan latihan teknikal dalam membantu meningkatkan potensi mereka,” katanya ketika ditemui pemberita selepas majlis iftar dan penyerahan zakat perniagaan oleh 24 buah syarikat, hari ini.
Terdahulu, sebuah keluarga besar yang mempunyai 28 orang anak hasil perkahwinan bapa mereka bersama empat orang isteri yang hidup dalam keadaan tidak kondusif tular di laman sosial sehingga menimbulkan pelbagai persepsi di kalangan netizen.

Saipolyazan menegaskan pihaknya juga akan melihat semula keperluan keluarga tersebut dari segi menyediakan kemudahan dan keselesaan supaya anak-anak tidak tercicir persekolahan.
Dalam perkembangan sama, beliau menjelaskan kebanyakan kes tertentu yang ditularkan adalah kisah berulang yang sememangnya asnaf telah disantuni LZS.
“Kebanyakan pertubuhan bukan kerajaan (NGO) di Selangor yang lama telah tahu termasuk Ebit Lew, Syed Azmi dan Cikgu Fadil yang akan memeriksa dengan kita sebelum ditularkan. Mungkin NGO baharu tidak faham dan tidak mengetahui kerjasama dijalankan LZS dengan NGO dan Pertubuhan Islam Bukan Kerajaan (NGO-i).
“Kita tidak mahu virus (fitnah) yang tular ini memberikan kesan kepada jumlah kutipan setiap tahun seterusnya agihan kepada asnaf yang memerlukan,” jelasnya. -K!ONLINE


JPJ kutip RM3.14 juta kompaun
Oleh NOR IDAYU BOSRO

4 Mei 2021, 10:31 pm
PUTRAJAYA – Jabatan Pengangkutan Jalan (JPJ) berjaya merekodkan kutipan pengurangan bayaran saman lebih RM3.14 juta melalui 45,317 kes di seluruh negara setakat 1 Mei lalu yang ditawarkan sempena sambutan Ulang Tahun JPJ ke-75 tahun.
Jumlah kutipan kompaun itu adalah dalam tempoh tiga minggu sejak tawaran diskaun 70 peratus ke atas semua saman dan kompaun selama dua bulan itu dibuka pada 12 April lalu.
Ketua Pengarah Pengangkutan Jalan, Datuk Zailani Hashim berkata, jumlah kompaun yang paling tinggi direkodkan di negeri Selangor dengan kutipan sebanyak RM548,910 melibatkan 4,459 pesalah.
Beliau berkata, ia diikuti oleh Johor (RM343,605), Pahang (RM311,874), Perak (RM287,549) dan Kuala Lumpur (RM265,872).
“Tawaran kompaun adalah untuk tempoh dua bulan hingga 13 Jun depan.
“Kompaun ini tidak akan disambung selepas tempoh 60 hari itu tamat,” katanya pada majlis sambutan Jubli Platinum 75 Tahun bersama Media di Kementerian Pengangkutan, di sini hari ini.

Pada majlis itu, Zailani menyampaikan sijil penghargaan kepada 13 wakil media daripada pelbagai agensi termasuk Kosmo! sebagai tanda apresiasi kepada pihak media yang sentiasa memberikan sokongan serta menyebar luas berita berkaitan JPJ.
Pada program sama, Zailani turut menyerahkan  Dokumen Pengecualian Bayaran Lesen Kenderaan Motor (LKM) kepada wakil pertubuhan bukan kerajaan (NGO) Sukarelawan Amal Team bagi kenderaan pengurusan jenazah dimiliki pertubuhan itu.
Beliau juga menyaksikan majlis menandatangani memorandum persefahaman (MoU) antara Badan Khairat Kematian JPJ (BAQA) dan Sukarelawan Amal Team. -K! ONLINE


Harga pakej tunai umrah mungkin naik
Oleh SUBKHI SUDARJI

4 Mei 2021, 7:01 pm
PUTRAJAYA – Kerajaan tidak menolak kemungkinan berlakunya kenaikkan harga pakej menunaikan umrah ekoran syarat tambahan yang dikenakan kerajaan Arab Saudi sebagai langkah keselamatan menghadapi wabak Covid-19.
Menteri di Jabatan Perdana Menteri (Hal Ehwal Agama), Datuk Zulkifli Mohamad al-Bakri berkata, kenaikan itu memang dapat dijangka berikutan situasi pandemik semasa yang mempengaruhi kos-kos seperti sewaan  dan sebagainya.
“Dalam situasi pandemik seperti ini beberapa kos-kos luar jangkaan akan berlaku.
“Hal ini akan diperincikan satu persatu,” katanya pada majlis penyampaian sumbangan Aidilfitri asnaf di Surau Al-Muttaqin, Presint 5 di sini hari ini.
Beliau berkata demikian ketika diminta mengulas kenyataan Pengerusi Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd. Sham mengenai pakej menunaikan umrah pasca Covid-19 yang dijangka meningkat sekali ganda berikutan pelbagai syarat tambahan ditetapkan kerajaan Arab Saudi sebagai langkah keselamatan menghadapi wabak itu.
Razali berkata, sebelum pandemik harga pakej biasa ditawarkan pada kadar RM5,800 tetapi pasca Covid-19 harga kini mencecah RM10,800.

Katanya, bayaran itu termasuk dua kali ujian saringan Covid-19, kos bilik daripada empat sebilik kepada dua orang sebilik dan kapasiti pengangkutan dikurangkan separuh serta kos untuk kuarantin tiga hari di Arab Saudi. -K! ONLINE